text:
Aba baturage bavuga ko bari bijejwe n’ubuyobozi bw’akarere ko bwabareka bagakora imihanda aho batuye hanyuma ibizangirika bakabibishyura, ariko nyuma yo gukora imihanda ngo batunguwe n’amafaranga buri wese yagenewe hakurikijwe ibye byangiritse kuko ngo adahwanye n’ibyangijwe.
Ingabire Jean Pierre avuga ko imihanda ya Kabeza-Murwa yo mu Kagari ka Ninzi yabasenyeye inzu ku buryo bamwe batakiziraramo n’abaziraramo bakaba bafite impungenge z’uko zabagwaho kubera ukuntu zashegejwe n’iyo mihanda.
Avuga ko ubuyobozi bwari bwabijeje ko nibumara gukora imihanda buzatanga amafaranga yo gusana ibyabo byangiritse ariko ngo bababajwe cyane n’amafaranga macye bari guhabwa atabasha gusana inzu zabo zangijwe n’imashini zikora imihanda.
Yagize ati "Abakozi bashinzwe ibijyanye n’ubutaka baje kuturebera ibyangijwe n’umuhanda kabeza-Murwa bemeye ko bazanyubakira urukuta rw’aho umuhanda uzanyura, bemera n’amategura 120 bemera n’irangi ryo gusiga inzu kuko imvura igeramo ariko barikumpa ibihumbi 16 nabimaza iki."
Rugemangango Athanasie yungamo ati "Icyo nkubwiye wagera iwajye wakumirwa inzu yajye yahiritswe n’imashini ubu ndara mu nsina, kubona bayiha agaciro k’ibihumbi 90Frw kandi ntashobora kuyiyubakira kuko mfite ubumuga bw’amaguru yombi, nibura bari kumpa Miliyoni 3Frw n’igice cyangwa bakanyubakira indi."
Abenshi bahuriza hamwe bavuga ko akarere kasubirana amafaranga kari kubagenera ubundi kakaza kubasanira inzu zabo kuko ngo babona atasana ibyabo byangijwe n’ibikorwa remezo by’imihanda.
Nkundineza Juvénal ushinzwe ibikorwa by’igena gaciro mu karere, avuga ko bijeje abaturage ko bazabasanira ibizangizwa n’imihanda koko ariko ngo barabikoze usibye ko ngo harimo abataranyuzwe n’amafaranga bagenewe ariko ngo baraganira nabo ku buryo bumvikana.
Ati "Abo musanze hano ni abagiye bagirwaho n’ingaruka z’imirimo yo kubaka imihanda,hari aho usanga amazu yaramenetse abo musanze bavuga ko batishimira uko byakozwe turaza kuganira nabo kandi ndizera ko babyumva ntakibazo kinini gihari."
Hashize amezi ane aba baturage bijejwe ko bazishyurwa ibyabo byangijwe n’imihanda ya Kabeza-Rugabano na Kabeza-Murwa ifite ibirometero bisaga bitanu.


c: text/html

text:
Telefoni abunzi bahawe na Perezida Kagame zizabafasha mu kazi
Abunzi bo mu karere ka Kamonyi, batangaza ko telefoni umukuru w’Igihugu yabahaye, zigiye kubafasha guhana amakuru no kungurana ibitekerezo mu kazi.
Tariki 15/3/2016, ubwo Abunzi bo mu murenge wa Gacurabwenge bashyikirizwaga telefoni zirimo “sim card†zizajya zibafasha guhamagarana hagati ya bo no kungurana ibitekerezo n’izindi nzego nta kiguzi batanze, batangaje ko itumanaho mu kazi kabo ryari rikenewe kuko bakenera guhana gahunda.
Nahimana Justin, Perezida w’Abunzi b’Umurenge wa Gacurabwenge, ahamya ko mu mikorere y’akazi itumanaho rikenewe. Ati “ubu buryo buzadufasha. Mu mikorere y’akazi, kugira ngo tumenye ko umwe yakererewe hari impamvu, byatuvunaga. Twagombaga gutelefonesha udufaranga twacuâ€.
Nkurikiyimfura Alphonse, umwunzi mu kagari ka Kigembe, avuga ko kuba babonye telefone zibafasha kuvugana n’ababakuriye, zizajya zituma babiyambaza mu kazi. Ati “Mu by’ukuri ziduhaye ubufasha kandi ziduhaye ingufu zo guhana amakuru kandi zizadufasha kwiyambaza abadukuriye dukoresheje telefoneâ€.
Abunzi bagarutse ku kibazo cy’inyoroshyangendo kuko kutagira uburyo bwo kugera ku kiburanywa bibangamira imikorere ya bo. Bagize bati “Hari igihe biba ngombwa ko abunzi bajya ku kiburanwa. Buriya byaba byiza baduhaye ubufasha mu rugendoâ€.
Umwali Pauline, umuhuzabikorwa wa MAJ, urwego rutanga ubufasha ku baturage mu bijyanye n’ubutabera, rukareberera n’imikorere y’abunzi, atangaza ko abunzi bazi neza ko umurimo bakora ari ubukorerabushake, bakaba batagomba gusaba inyoroshyangendo.
Aragira, ati « Batorwa bari bazi ko ari umurimo w’ubwitange,(…) ibirebana n’inyoroshyangendo kwaba ari ukwirengagiza cyangwa n’uko umuntu iyo asaba atabura icyo avuga, ariko mu kuri aho ntacyo nabona nahavugaâ€.
Telefoni abunzi bashyikirijwe bazemerewe n’umukuru w’igihugu mu kwezi k’Ukwakira umwaka wa 2014, ubwo bari bagiye kwifatanya nawe kwizihiza isabukuru y’imyaka 10 Urwego rw’abunzi rwari rumaze rugiyeho.
Icyo gihe perezida yashimye imikorere y’abunzi kuko ihesha agaciro igihugu cy’u Rwanda, maze abizeza kubongerera ubushobozi mu bumenyi n’ibikoresho bikenewe kugira ngo imirimo ya bo igende neza.

robotstxt: allowed

filter: keep


text:
Itondere Ijambo ry’Imana ry’ubuhanuzi
“Dufite ijambo ryahanuwe, rirushaho gukomera, kandi muzaba mukoze neza, nimuryitaho.”—2 PETERO 1:19.
1, 2. Ni uruhe rugero ushobora kuvuga rw’umuntu wari mesiya w’ikinyoma?
MU GIHE cy’ibinyejana byinshi, ba mesiya b’ibinyoma bagiye bagerageza guhanura iby’igihe kizaza. Mu kinyejana cya gatanu I.C., umuntu wiyitaga Mose yemeje Abayahudi bari batuye ku kirwa cya Crète ko ari we mesiya bari bategereje, kandi ko yari kuzabakiza ababakandamiza. Ku munsi bari barasezeranyijwe ko ari bwo bazabohorwa, baramukurikiye abajyana ahantu harehare hitegeye Inyanja ya Mediterane. Yababwiye ko bagombaga kwiroha mu nyanja gusa, maze ikigabanyamo kabiri bagatambuka. Abenshi mu biroshye mu nyanja bararohamye, nuko uwo mesiya w’ikinyoma abura atyo.
2 Mu kinyejana cya 12, muri Yemen hadutse “mesiya.” Calife, cyangwa umutegetsi, yamusabye kwerekana ikimenyetso kigaragaza ubumesiya bwe. Uwo “mesiya” yatanze igitekerezo cy’uko uwo mutegetsi yategeka ko bamuca umutwe. Yahanuye ko yari guhita azuka, kikaba ari cyo cyari kuba ikimenyetso kigaragaza ko ari we mesiya. Uwo mutegetsi yemeye uwo mugambi—maze iby’uwo “mesiya” birangirira aho.
3. Mesiya nyakuri ni nde, kandi se, ni iki umurimo we wagaragaje?
3 Ba mesiya b’ibinyoma hamwe n’ubuhanuzi bwabo nta kintu na kimwe bashobora kugeraho, ariko kwitondera ijambo ry’Imana ry’ubuhanuzi nta na rimwe bituma umuntu amanjirwa. Mesiya nyakuri, ari we Yesu Kristo, yasohoreweho mu buryo nyabwo n’ubuhanuzi bwinshi bwo muri Bibiliya. Urugero, umwanditsi w’Ivanjiri Matayo yaranditse, asubiramo ubuhanuzi bwa Yesaya, ati “ ‘mu gihugu cya Zebuluni na Nafutali, hafi y’inyanja, hakurya ya Yorodani, n’i Galilaya y’abapagani, abantu bari bicaye mu mwijima babonye umucyo mwinshi. Kandi abari bicaye mu gihugu cy’urupfu no mu gicucu cyarwo, bamurikirwa n’umucyo.’ Yesu ahera ubwo atangira kwigisha, avuga ati ‘mwihane, kuko ubwami bwo mu ijuru buri hafi’ ” (Matayo 4:15-17; Yesaya 9:1, 2). Yesu ni we wari uwo ‘mucyo mwinshi,’ kandi umurimo we wagaragaje ko ari we Muhanuzi Mose yari yarahanuye. Abari kwanga gutega amatwi Yesu bari kuzarimburwa.—Gutegeka 18:18, 19; Ibyakozwe 3:22, 23.
4. Ni gute Yesu yasohoje ibivugwa muri Yesaya 53:12?
4 Nanone kandi, Yesu yasohoje amagambo y’ubuhanuzi yo muri Yesaya 53:12, amagambo agira ati ‘yasutse ubugingo bwe, ageza ku gupfa, abaranwa n’abagome; ariko ubwe yishyizeho ibyaha bya benshi, kandi asabira abagome.’ Kubera ko Yesu yari azi ko nyuma y’igihe gito yari kuzatanga ubuzima bwe bwa kimuntu ho incungu, yakomeje ukwizera kw’abigishwa be (Mariko 10:45). Ibyo yabikoze mu buryo butangaje binyuriye mu guhindura isura kwe.
Uguhindura isura kwa Yesu gukomeza ukwizera
5. Mu magambo yawe, ni gute wasobanura ibyo guhindura isura kwa Yesu?
5 Ibyo guhindura isura byari bifite icyo bihanura. Yesu yagize ati “umwana w’umuntu azazana n’abamarayika be, afite ubwiza bwa Se, . . . Ndababwira ukuri yuko muri aba bahagaze hano harimo bamwe batazapfa kugeza ubwo bazabona Umwana w’umuntu aziye mu bwami bwe” (Matayo 16:27, 28). Mu by’ukuri se, haba hari zimwe mu ntumwa zaba zarabonye Yesu aje mu Bwami bwe? Muri Matayo 17:1-7, hagira hati “iminsi itandatu ishize, Yesu ajyana Petero na Yakobo na Yohana mwene se, bajyana mu mpinga y’umusozi muremure bonyine basa. Ahindurirwa imbere yabo.” Mbega ibintu bitangaje! “Mu maso he harabagirana nk’izuba, imyenda ye yera nk’umucyo. Maze Mose na Eliya barababonekera bavugana na we.” Nanone kandi, haje “igicu kirabakingiriza, ijwi rikivugiramo riti ‘nguyu Umwana wanjye nkunda nkamwishimira; mumwumvire.’ Abigishwa babyumvise bikubita hasi bubamye, baratinya cyane. Yesu arabegera, abakoraho, arababwira ati ‘nimuhaguruke, mwitinya.’ ”
6. (a) Kuki ibyo guhindura isura Yesu yabyise iyerekwa? (b) Guhindura isura kwa Yesu kwari umusogongero w’iki?
6 Birashoboka ko ibyo bintu biteye ubwoba byaba byarabereye kuri imwe mu mpinga z’Umusozi wa Herumoni, aho Yesu n’izo ntumwa eshatu baraye iryo joro. Uko bigaragara, icyo gikorwa cyo guhindura isura cyabaye nijoro, ibyo bikaba byaranatumye kiba ikintu gishishikaje mu buryo bwihariye. Impamvu imwe yatumye Yesu acyita iyerekwa ni uko Mose na Eliya, bo bari bamaze igihe kirekire barapfuye, batari bahari mu buryo nyakuri. Kristo wenyine ni we wari uhari nyakuhaba (Matayo 17:8, 9). Uko kwigaragaza arabagirana cyane byatumye Petero, Yakobo na Yohana babona mu buryo butangaje, ibi by’umusogongero gusa, ukuhaba kwa Yesu afite ikuzo n’ububasha bwa Cyami. Mose na Eliya bashushanya abaraganwa na Yesu basizwe, kandi iryo yerekwa ryatsindagirije mu buryo bukomeye cyane ubuhamya Yesu yatanze ku bihereranye n’Ubwami bwe n’igihe yari kuzaba ari umwami.
7. Tuzi dute ko Petero yibukaga neza ibyabaye mu gihe cyo guhindura isura kwa Yesu?
7 Guhindura isura kwe kwagize uruhare mu gukomeza ukwizera kw’izo ntumwa uko ari eshatu zari kuzagira umwanya w’ingenzi mu itorero rya Gikristo. Kurabagirana ko mu maso ha Kristo, kwererana kw’imyenda ye hamwe n’ijwi ry’Imana ubwayo ryavugaga ko Yesu ari Umwana Wayo ikunda cyane bagombaga kumvira—ibyo byose byageze ku ntego yabyo mu buryo bugira ingaruka nziza cyane. Ariko kandi, izo ntumwa nta wundi muntu zagombaga kubwira iby’iryo yerekwa kugeza aho Yesu yari kuzukira. Nyuma y’imyaka igera kuri 32, Petero yari acyibuka neza iryo yerekwa. Yaryerekejeho yerekeza no ku cyo ryashushanyaga, maze arandika ati “burya ntitwakurikije imigani yahimbwe n’ubwenge, ubwo twabamenyeshaga imbaraga z’Umwami wacu Yesu Kristo no kuzaza kwe; ahubwo twiboneye n’amaso yacu icyubahiro cye gikomeye. Kuko yahawe n’Imana Data wa twese ishimwe n’icyubahiro, ubwo ijwi ryavugiraga mu bwiza bukomeye cyane, rimubwira riti ‘nguyu Umwana wanjye nkunda nkamwishimira.’ Iryo jwi twaryumvise rivugira mu ijuru, ubwo twari kumwe na we kuri wa musozi wera.”—2 Petero 1:16-18.
8. (a) Amagambo Imana yavuze yerekeza ku Mwana wayo yibandaga ku ki? (b) Igicu cyabonetse mu gihe Yesu yahinduraga isura cyagaragazaga iki?
8 Ikintu cy’ingenzi cyane kurusha ibindi, ni amagambo Imana yivugiye igira iti “nguyu Umwana wanjye nkunda nkamwishimira; mumwumvire.” Ayo magambo atsindagiriza ko Yesu ari we Mwami wimitswe n’Imana, ibyaremwe byose bikaba bigomba kumwumvira. Igicu cyakingirije izo ntumwa cyagaragazaga ko isohozwa ry’iryo yerekwa ryari kuzaba mu buryo butaboneka. Ryari kubonwa n’abari kuba bafite amaso yo gusobanukirwa bonyine, bazi kandi bakaba bemera “ikimenyetso” cy’ukuhaba kwa Yesu mu buryo butagaragara afite ububasha bwa Cyami (Matayo 24:3). Mu by’ukuri, kuba Yesu yarabahaye amabwiriza yo kutagira uwo babwira ibyo bari babonye kugeza aho yari kuzazurirwa akava mu bapfuye, bigaragaza ko yari kuzahabwa icyubahiro n’ikuzo nyuma yo kuzuka kwe.
9. Kuki guhindura isura kwa Yesu byagombye gukomeza ukwizera kwacu?
9 Petero amaze kwerekeza ku guhindura isura kwa Yesu, yagize ati “nyamara rero dufite ijambo ryahanuwe, rirushaho gukomera, kandi muzaba mukoze neza, nimuryitaho, kuko rimeze nk’itabaza rimurikira ahacuze umwijima, rigakesha ijoro, rikageza aho inyenyeri yo mu ruturuturu izabandurira mu mitima yanyu. Ariko mubanze kumenya yuko ari nta buhanuzi bwo mu byanditswe bubasha gusobanurwa uko umuntu wese yishakiye, kuko ari nta buhanuzi bwazanywe n’ubushake bw’umuntu, ahubwo abantu b’Imana bavugaga ibyavaga ku Mana, bashorewe n’[u]mwuka [w]era” (2 Petero 1:19-21). Guhindura isura kwa Yesu bitsindagiriza ko ijambo ry’Imana ry’ubuhanuzi ari iryo kwiringirwa. Tugomba kwitondera iryo jambo kandi ntidukurikize “imigani yahimbwe n’ubwenge,” idashyigikiwe kandi itemerwa n’Imana. Guhindura isura kwa Yesu byagombye gutuma turushaho kwizera ijambo ry’ubuhanuzi mu buryo buhamye, bitewe n’uko ibyerekanywe mbere y’igihe bihereranye n’uko Yesu yari kuzaba ameze afite ikuzo kandi afite ububasha bwa Cyami byabaye impamo. Ni koko, dufite igihamya kidashidikanywaho kigaragaza ko Kristo ahari muri iki gihe ari Umwami wo mu ijuru ufite imbaraga.
Uko inyenyeri yo mu ruturuturu ibandura
10. “Inyenyeri yo mu ruturuturu” yavuzwe na Petero yerekeza kuri nde, kandi se, kuki ushubije utyo?
10 Petero yaranditse ati “muzaba mukoze neza, [nimwita ku ijambo ry’ubuhanuzi], kuko rimeze nk’itabaza rimurikira ahacuze umwijima, rigakesha ijoro, rikageza aho inyenyeri yo mu ruturuturu izabandurira.” Mbese, “inyenyeri yo mu ruturuturu” ni nde cyangwa se ni iki? Amagambo ngo “inyenyeri yo mu ruturuturu,” aboneka incuro imwe gusa muri Bibiliya, kandi asobanurwa kimwe n’amagambo ngo “inyenyeri yo mu rukerera” (NW ). Mu Byahishuwe 22:16, Yesu Kristo yitwa “inyenyeri yaka yo mu ruturuturu [“yo mu rukerera,” NW ] .” Mu bihe bimwe na bimwe by’umwaka, bene izo nyenyeri ni zo za nyuma zibandurira aherekera mu burasirazuba. Zibandura mbere gato y’uko izuba rirasa, bityo rero, ziba zigaragaza ko hatangiye undi munsi. Petero yakoresheje amagambo ngo “inyenyeri yo mu ruturuturu,” yerekeza kuri Yesu mu gihe Yari kuzaba amaze guhabwa ububasha bwa Cyami. Icyo gihe, Yesu yabanduriye mu isanzure ryose ry’ikirere, hakubiyemo n’isi yacu! Kubera ko ari Inyenyeri yo mu Ruturuturu ya Kimesiya, agaragaza ko hagiye gutangira undi munsi, cyangwa ikindi gihe cy’amateka, ku bw’abantu bose bumvira.
11. (a) Kuki ibivugwa muri 2 Petero 1:19 bidashaka kuvuga ko “inyenyeri yo mu ruturuturu” ibandurira mu mitima nyamitima y’abantu? (b) Ni gute wasobanura ibivugwa muri 2 Petero 1:19?
11 Hari ubuhinduzi bwinshi bwa Bibiliya usanga bwumvikanisha igitekerezo cy’uko amagambo yavuzwe n’intumwa Petero yanditswe muri 2 Petero 1:19, yerekeza ku mutima nyamutima w’umuntu. Umutima w’umuntu mukuru upima hagati y’amagarama 250 kugeza kuri 300 gusa. None se, ni gute Yesu Kristo—ubu akaba ari ikiremwa cy’umwuka gifite ikuzo mu ijuru kidashobora gupfa—ashobora kurasira muri izo ngingo ntoya z’umubiri w’umuntu (1 Timoteyo 6:16)? Birumvikana ko imitima yacu y’ikigereranyo igira uruhare muri ibyo bintu, kuko ari yo ituma twita ku ijambo ry’Imana ry’ubuhanuzi. Ariko rero, itegereze ubigiranye ubwitonzi ibyanditswe muri 2 Petero 1:19, uri bubone ko Bibiliya yitwa New World Translation ikoresha akitso kugira ngo interuro isa n’aho iri mu dukubo ivuga ngo “rikageza aho inyenyeri yo mu ruturuturu izabandurira,” iyitandukanye n’amagambo yavuzwe mbere muri uwo murongo hamwe n’amagambo ngo “mu mitima yanyu.” Uwo murongo ushobora kuvugwa muri ubu buryo bukurikira: ‘dufite ijambo ry’ubuhanuzi rirushaho gukomera; kandi muzaba mugize neza, nimuryitaho, kuko rimeze nk’itabaza rimurikira ahacuze umwijima, ni ukuvuga, mu mitima yanyu, rigakesha ijoro, rikageza aho inyenyeri yo mu ruturuturu izabandurira.’
12. Ni iyihe mimerere iranga imitima y’abantu muri rusange, ariko se bimeze bite ku Bakristo b’ukuri?
12 Ni iyihe mimerere iranga imitima y’ikigereranyo y’abantu bakora ibyaha muri rusange? Rwose, imitima yabo iri mu mwijima wo mu buryo bw’umwuka! Icyakora niba turi Abakristo b’ukuri, ni nk’aho dufite itabaza rimurikira mu mitima yacu, ubundi ikaba yacura umwijima biramutse bitagenze bityo. Nk’uko bigaragazwa n’amagambo yavuzwe na Petero, Abakristo nyakuri bari kuzakomeza kuba maso kandi bakamenya ibyerekeye umuseke utangiza undi munsi, binyuriye mu kwitondera ijambo ry’Imana ry’ubuhanuzi ritanga urumuri. Bari kuzamenya ko inyenyeri yo mu ruturuturu itabanduriye mu mitima nyamitima y’abantu, ahubwo ko yabanduriye imbere y’ibyaremwe byose.
13. (a) Kuki dushobora kudashidikanya ko Inyenyeri yo mu Ruturuturu yabanduye? (b) Kuki Abakristo bashobora kwihanganira imimerere igoranye Yesu yahanuye ko yari kuzabaho muri iki gihe?
13 Iyo Nyenyeri yo mu Ruturuturu yarabanduye! Ibyo dushobora kubimenya tudashidikanya binyuriye mu kwita ku buhanuzi bukomeye bwa Yesu buhereranye no kuhaba kwe. Muri iki gihe turimo turibonera ukuntu ubwo buhanuzi bugenda busohora, mu gihe tubona intambara zitigeze zibaho mbere hose, inzara, imitingito y’isi n’umurimo wo kubwiriza ubutumwa bwiza ukorwa ku isi hose (Matayo 24:3-14). N’ubwo natwe Abakristo imimerere igoranye yahanuwe na Yesu itugiraho ingaruka, dushobora kwihangana dufite amahoro n’ibyishimo byo mu mutima. Kubera iki? Ni ukubera ko twitondera ijambo ry’Imana ry’ubuhanuzi kandi tukaba twizera ibyo idusezeranya ko izadukorera mu gihe kizaza. Tuzi ko twegereje igihe gihebuje kurusha ibindi, bitewe n’uko iminsi y’ “imperuka” tuyigeze kure cyane (Daniyeli 12:4)! Isi iri mu mimerere iteye agahinda yahanuwe muri Yesaya 60:2, hagira hati “dore umwijima uzatwikira isi, umwijima w’icuraburindi uzatwikira amahanga.” Ni gute umuntu yabona inzira anyuramo muri uwo mwijima? Umuntu agomba kwitondera ijambo ry’Imana ry’ubuhanuzi yicishije bugufi, ibyo akabikora uhereye ubu, igihe kitaramushirana. Abantu b’imitima itaryarya bagomba guhindukirira Yehova Imana, we Soko y’ubuzima n’umucyo. (Zaburi 36:10, umurongo wa 9 muri Biblia Yera; Ibyakozwe 17:28.) Kubigenza atyo ni byo byonyine byatuma umuntu uwo ari we wese abona umucyo nyakuri mu buryo bw’umwuka, kandi akagira ibyiringiro byo kuzabaho mu gihe kizaza gihebuje Imana yateganyirije abantu bumvira.—Ibyahishuwe 21:1-5.
“Umucyo waje mu isi”
14. Ni iki tugomba gukora kugira ngo tuzibonere isohozwa ry’ubuhanuzi buhebuje bwo muri Bibiliya?
14 Ibyanditswe bigaragaza neza ko Yesu Kristo ubu ari Umwami utegeka. Kubera ko yafashe ubutegetsi mu mwaka wa 1914, hari ubundi buhanuzi buhebuje buzasohora. Kugira ngo tuzabone ukuntu buzasohora, tugomba kugaragaza ko turi abantu bicisha bugufi kandi bizera Yesu Kristo, tukihana imigenzereze yacu yo gukora ibyaha n’ibyaha twakoze tutaramenya ukuri. Birumvikana ko abakunda umwijima batazabona ubuzima bw’iteka. Yesu yagize ati “uko gucirwaho iteka ni uku; ni uko umucyo waje mu isi, abantu bagakunda umwijima kuwurutisha umucyo, babitewe n’uko ibyo bakora ari bibi; kuko umuntu wese ukora ibibi yanga umucyo, kandi ntaza mu mucyo, ngo ibyo akora bitamenyekana: ariko ūkora iby’ukuri, ni we uza mu mucyo, ngo ibyo akora bigaragare ko byakorewe mu Mana.”—Yohana 3:19-21.
15. Ni gute bizatugendekera nituramuka twirengagije agakiza Imana yaduteganyirije binyuriye ku Mwana wayo?
15 Umucyo wo mu buryo bw’umwuka waje mu isi binyuriye kuri Yesu, kandi kumwumvira ni iby’ingenzi. Pawulo yaranditse ati “kera Imana yavuganiye na ba sogokuruza mu kanwa k’abahanuzi, mu bihe byinshi no mu buryo bwinshi, naho muri iyi minsi y’imperuka yavuganiye natwe mu kanwa k’Umwana wayo, uwo yashyiriyeho kuba umuragwa wa byose” (Abaheburayo 1:1, 2). None se, bizagenda bite nitwirengagiza ako gakiza Imana yaduteganyirije binyuriye ku Mwana wayo? Pawulo yakomeje agira ati “mbese ubwo ijambo ryavugiwe mu kanwa k’abamarayika ryakomeye, kandi ibicumuro byose no kutaryumvira bikiturwa ingaruka ibikwiriye, twebweho tuzarokoka dute, nitwirengagiza agakiza gakomeye gatyo, kabanje kuvugwa n’Umwami wacu, natwe tukagahamirizwa n’abamwumvise, Imana ifatanije na bo guhamya, ihamirisha ibimenyetso n’ibitangaza n’imirimo ikomeye y’uburyo bwinshi, n’impano z’[u]mwuka [w]era zagabwe nk’uko yabishatse?” (Abaheburayo 2:2-4). Ni koko, Yesu ni we w’ibanze mu birebana no gutangaza ijambo ry’ubuhanuzi.—Ibyahishuwe 19:10.
16. Kuki dushobora kwizera ubuhanuzi bwose bwa Yehova Imana mu buryo bwuzuye?
16 Nk’uko byamaze kuvugwa, Petero yagize ati “nta buhanuzi bwo mu byanditswe bubasha gusobanurwa uko umuntu wese yishakiye.” Abantu bonyine ntibashobora gutanga ubuhanuzi bw’ukuri, ariko kandi, dushobora kwiringira mu buryo bwuzuye ubuhanuzi bwose bw’Imana. Ubwo buhanuzi bukomoka kuri Yehova Imana ubwe. Yatumye abagaragu be bashobora gusobanukirwa ukuntu ubuhanuzi bwa Bibiliya bugenda busohora, akoresheje umwuka wera. Mu by’ukuri, dushimira Yehova ku bwo kuba twaragiye twibonera isohozwa ry’ubuhanuzi bwinshi nk’ubwo kuva mu mwaka wa 1914. Kandi tuzi neza ko byanze bikunze, ubuhanuzi busigaye buhereranye n’iherezo ry’iyi gahunda mbi y’ibintu, bwose buzasohora. Ni iby’ingenzi cyane ko dukomeza kwitondera ubuhanuzi bw’Imana, ari na ko tureka umucyo wacu ukamurika (Matayo 5:16). Mbega ukuntu dushimira ku bwo kuba Yehova arimo atuma ‘umucyo utuvira mu mwijima’ w’icuraburindi ubundikiye isi muri iki gihe!—Yesaya 58:10.
17. Kuki dukeneye umucyo wo mu buryo bw’umwuka uturuka ku Mana?
17 Umucyo uyu tuzi utuma tubona. Nanone kandi, utuma imyaka iduha ibyokurya bitandukanye cyane yera. Hatabayeho umucyo uyu tuzi ntitwabaho. Bite se ku bihereranye n’umucyo wo mu buryo bw’umwuka? Uduha ubuyobozi kandi ukatwereka iby’igihe kizaza biba byarahanuwe mu Ijambo ry’Imana, ari ryo Bibiliya (Zaburi 119:105). Yehova Imana ‘yohereza umucyo we n’umurava we [“ukuri kwe,” NW ]’ (Zaburi 43:3). Mu by’ukuri, twagombye kugaragaza ko dushimira ibyo bintu twateganyirijwe mu buryo bwimbitse. Ku bw’ibyo rero, nimucyo dukore uko dushoboye kose kugira ngo twibuganizemo uwo mucyo w’ “ubwenge bwo kumenya ubwiza bw’Imana,” kugira ngo urusheho kuvira mu mitima yacu y’ikigereranyo.—2 Abakorinto 4:6; Abefeso 1:18.
18. Ni iki Inyenyeri yo mu Ruturuturu ya Yehova yiteguye gukora ubu?
18 Mbega ukuntu dufite imigisha yo kuba tuzi ko mu mwaka wa 1914, Yesu Kristo, ari we Nyenyeri yo mu Ruturuturu, yarasiye mu ijuru no mu isi yose, maze agatangira gusohoza ibyahanuwe na rya yerekwa rihereranye no guhindura isura kwe! Inyenyeri yo mu Ruturuturu ya Yehova ubu irahari, yiteguye gusohoza umugambi w’Imana mu rindi sohozwa ry’ibyahanuwe no guhindura isura kwa Yesu—ni ukuvuga “[i]ntambara yo ku munsi ukomeye w’Imana Ishoborabyose” (Ibyahishuwe 16:14, 16). Mu gihe iyi gahunda ishaje izaba imaze kuvanwaho, Yehova azasohoza isezerano rye rihereranye n’ “ijuru rishya n’isi nshya,” aho tuzashobora kumusingiza iteka, kubera ko ari we Mutegetsi w’Ikirenga w’isi n’ijuru, akaba n’Imana y’ubuhanuzi nyakuri (2 Petero 3:13). Mu gihe tugitegereje uwo munsi ukomeye, nimucyo dukomeze kugendera mu mucyo w’Imana binyuriye mu kwitondera ijambo ry’Imana ry’ubuhanuzi.
Ni gute wasubiza?
• Ni gute wasobanura ibyo guhindura isura kwa Yesu?
• Ni gute guhindura isura kwa Yesu bikomeza ukwizera?
• Inyenyeri yo mu Ruturuturu ya Yehova ni nde cyangwa ni iki, kandi se ni ryari yabanduye?
• Kuki twagombye kwitondera ijambo ry’Imana ry’ubuhanuzi?
[Ifoto yo ku ipaji ya 13]
Mbese, ushobora kuvuga icyo guhindura isura kwa Yesu bisobanura?
[Ifoto yo ku ipaji ya 15]
Inyenyeri yo mu Ruturuturu yarabanduye. Mbese, waba uzi ukuntu yabanduye n’igihe yabanduriye?


text:
Kuri sitasiyo ya polisi ya Rukara mu karere ka Kayonza, hafungiye umugabo witwa Cyuzuzo Vincent uri mu kigero cy’imyaka 30 ukurikiranyweho icyaha cyo kwica akubise umuhini ku ijosi Uwamahoro Desire wo mukigero cy’imyaka 40 amukubitiye mu murenge wa Gahini muri aka karere.
Nk’uko byemejwe n’umuvugizi wa polisi mu ntara y’Iburasirazuba IP Emmanuel Kayigi, yatangaje ko ku munsi w’ejo kuwa kane tariki ya 9 Kamena 2016 ahagana mu ma saa cyenda z’amanywa, mu murenge wa Gahini umugabo witwa Cyuzuzo Vincent yasanze uwitwa Uwamahoro Desire aho yari ashyamiranye na bagenzi be bapfa telefoni, maze ngo ahita amukubita umuhini ku ijosi ariko ntiyahita apfa aza kugwa mu bitaro I Gahini.
IP Kayigi aganira na Makuruki.rw yagize ati”Ubwo bwicanyi bwabayeho, byabereye mu murenge wa Gahini ahagana mu ma saa cyenda ku munsi w’ejo (kuwa kane tariki ya 9/6/2016) , ariko uwafuye yapfuye saa mbiri z’ijoro mu bitaro bya Gahini. Ni abantu bari bashyamiranye bapfa telefoni undi aturuka ku ruhande amukubita umuhini ku ijosi.”
IP Emmanuel Kayigi yakomeje avuga ko aba bagabo bari basanzwe bafitanye amakimbirane aho Cyuzuzo Vincent ashinja Uwamahoro Desire kumwoneshereza imyaka ariko ngo byasaga n’ibyaragiye.
Avuka ko Cyuzuzo yabonye Uwamahoro ari gushyamirana n’abandi aboneraho ajya kwihorera amukubita umuhini ku ijosi hanyuma atwarwa mu bitaro bya Gahini ari naho yaje kugwa.
Kugeza ubu Cyuzuzo Vincent ukurikiranyweho icyaha cy’ubwicanyi, acumbikiwe kuri sitasiyo ya polisi ya Rukara aho ategereje gukorerwa dosiye ubundi agashyikirizwa ubushinjacyaha.
Naramuka ahamwe n’icyaha, Cyuzuzo azahanwa n’ingingo 140 yo mu gitabo cy’amategeko ahana ibyaha mu Rwanda, aho iteganya ko umuntu wese ukoze ubwicanyi abishaka ahanishwa igifungo cya burundu.


text:
Nyamagabe: Abakobwa biga mu cyiciro rusange bari gutozwa kuzigama ngo birinde ibishuko.
Hagamijwe guhangana n’ibibazo abakobwa bahura nabyo bikaba intandaro zo guta amashuri, abakobwa biga mu mashuri yisumbuye bari guhabwa ubujyanama banakangurirwa kwizigamira kugira ngo bajye babasha guhangana n’ababashukisha kubagurira utuntu tunyuranye.
Ku bufatanye na Care international binyuze mu miryango itari iya Leta inyuranye, hakozwe umushinga ugamije guhangana n’impamvu zinyuranye zikura abana b’abakobwa mu ishuri (Keep Girls At School/KGAS) ahanini zishingiye ku gutwara inda zitateguwe, abakobwa bakaba bahurizwa hamwe mu itsinda bagahabwa umujyanama ku buzima bw’imyororokere ndetse bakanatozwa kwizigamira.
Mukawera Ruzindana Julienne, umurezi akaba n’umujyanama w’abakobwa muri GS St Nicolas Cyanika, avuga ko uku gukangurira abana b’abakobwa kwizigamira ndetse bakaba banagurizanya mu gihe hari ugize akabazo bigamijwe kubarinda ababashukisha kubakemurira ibibazo kuko nabo baba bashobora kubyikemurira.
Ati “Ubishoboye atanga amafaranga 100 buri cyumweru. Abana bakizigama, ufite ikibazo akaba yanaguza. Mbese ni uburyo bwo kubigisha kwizigamira kugira ngo bya bibazo bahura nabyo hanze bazabyirinde, aho babashukisha amafaranga bashobore kugira icyo bimarira”.
Aba bakobwa batozwa kuzigama byibuze kuva ku mafaranga ijana kugeza kuri 400 mu cyumweru hanyuma igihembwe cyashira bakagabana buri wese agatwara ayo agejejemo.
Niyirora Marie Grâce wiga mu mwaka wa Gatatu w’amashuri yisumbuye muri GS St Nicolas Cyanika avuga ko iyo bagabanye baguramo ibikoresho bakeneye basanzwe bahabwa n’ababyeyi ariko bikaba bishoboka ko batabibabonera buri gihe, cyangwa se bakaguramo amatungo yazabagoboka mu gihe bazaba bakeneye amafaranga aho kuyashakira mu nzira mbi zabagiraho ingaruka.
“Ababyeyi hari utuntu baduha, igihe batatubonye nk’igihe twagabanye tukaguramo utwo tuntu dukeneye cyangwa se amatungo yazatugirira imbere yacu heza, icyo tubuze tukajya tugurisha tukigurira icyo kintu tudafite,” Niyirora.
Uyu mushinga ugamije kurwanya impamvu zatuma abana b’abakobwa bata amashuri bahabwa ubujyanama banashishikarizwa kuzigama ugera ku biga mu cyiciro rusange gusa mu mashuri y’uburezi bw’ibanze bw’imyaka icyenda na 12 bo mu mirenge ya Gasaka, Cyanika, Mbazi, Kibilizi, Kibumbwe, Mushubi, Tare na Kitabi.


text:
‘’Uwiteka yari yicaye ku ntebe y’ubwami bwe, Hejuru ya wa Mwuzūre, Ni koko Uwiteka ahora yimye iteka ryose, yicaye ku ntebe ye. Zaburi 29:10
Hari ubwo umuntu yumva Imana ibaye nk’imuhemukiye cyangwa se imwibagiwe. Imana ntikererwa, nta nubwo itinza isezerano ryayo nk’uko bamwe babyibwira. Ibyo ikora ibyose ibikora mu gihe cyayo nk’uko iba yabishatse.
Ibintu byose Imana ikora ibikoresha ibyo yaremye cyane abantu. Hari ubwo ishobora kuvuga ikintu izakora, abantu bajya bareba ntibabone inzira.
Imana igira inzira nyinshi ikoramo ibintu byose kuburyo icyo yagambiriye gukora nta muntu wayitangira.
Urugero Yesu yagombaga kuvukira i Betelehemu kandi nyina Mariya wamubyaye yari atuye i Nazareti.
Kugira ngo ijambo Imana yavuze risohore, Auguste yasabye ko habaho ibarura mu gihugu cyose yari ayoboye. Byaje kuba ngombwa ko Mariya ajya i Betelehemu kugira ngo Imana izabone uko isohoza ijambo yavuze kuva kera inyuze mu bahanuzi bayo.
Hari igihe umuntu naho yaba adakijijwe ashobora guteza ikibazo, Imana ikakibyaza umusaruro igasohoza amasezerano yayo.
Abatabizi bishobora kubayobera ariko Imana iba yakoze icyo igomba gukora kuko ntihomba. Icyo Auguste yakoze cyatumye abaturage bamwe bahunga hagendamo na Mariya, ariko we yari agiye gusohoza ijambo ryahanuwe. Nibwo Yesu yaje kuvukira i Betelehemu.
‘’Ariko wowe Betelehemu Efurata, uri mutoya mu bihumbi by’i Buyuda, muri wowe ni ho hazava uzaba umwami wa Isirayeli akansanga, imirambagirire ye ni iy’iteka uhereye kera kose.
Ni cyo gituma azabatanga kugeza igihe uwo uri ku nda azabyarira, kandi abasigaye bo muri bene se bazagarukira Abisirayeli.” Mika 5:1,…
Mu maso y’Imana, urugendo rwa Mariya rwari ngombwa ku Mana kuko rwari mu bushake bwayo. Usomye iki gitabo n’ibindi byinshi mu isezerano rya kera ubona ko Imana yari yarateganyije kera ko ariko bizagenda. Ni umushinga w’igihe kikire ariko Imana yari yarawunogeje neza cyane.
‘’Nk’uko ijuru risumba isi, ni ko inzira zanjye zisumba izanyu, n’ibyo nibwira bisumba ibyo mwibwira.’’ Yesaya 55:9
Ibintu byose biri munsi y’ububasha bw’Imana. Nta wayivuguruza kandi uburyo bwose ibonye yabubyaza umusaruro igasohoza ijambo ryayo. Ni iyo kwiringirirwa no kubahwa n’amahanga yose.


text:
Nyamasheke: Abayobozi b’Utugari n’Imidugudu barasabwa kuba umusemburo w’imiyoborere myiza
Abayobozi b’inzego z’ibanze mu tugari n’imidugudu barasabwa kuba umusemburo w’imiyoborere myiza kuko iyo serivise nziza ziturutse ku rwego rw’umudugudu bikwira Igihugu cyose.
Ibi byasabwe n’Umuyobozi w’akarere ka Nyamasheke wungirije Ushinzwe Imibereho myiza y’abaturage, madame Gatete Catherine, ubwo kuri uyu wa gatanu, tariki ya 11/01/2013 yaganiraga n’abayobozi b’utugari n’imidugudu bo mu murenge wa Kanjongo ku nshingano zabo.
Iyi nama yari igamije gukangurira abayobozi bo ku nzego z’ibanze zo hasi nk’utugari n’imidugudu kwibukiranya ku nshingano bafite kugira ngo barusheho gutanga serivise bashinzwe, ari na byo biyobora mu nzira y’imiyoborere myiza ikwiriye.
Umuyobozi w’akarere ka Nyamasheke wungirije ushinzwe imibereho myiza y’abaturage, Madame Gatete Catherine yavuze ko guhura kw’abayobozi kuri izo nzego bituma bongera kwisuzuma kandi agaragaza ko iyo urwego rw’ubuyobozi bw’umudugudu rwubahirije ibisabwa, bituma ibyiza by’imiyoborere myiza bikwira Igihugu cyose.
Abayobozi b’imidugudu itandukanye yo muri uyu murenge wa Kanjongo bagaragaje ko mu busanzwe bakora ibishoboka kugira ngo bafashe abaturage bashinzwe kuyobora ku rwego rw’umudugudu kandi ko mu nama bakora, bafatanya n’abaturage gushaka umuti w’ibibazo biba bibugarije.
Umukozi w’umurenge wa Kanjongo ushinzwe imibereho myiza y’abaturage, Uwimana Bonaventure yagaragaje ko impanuro bahawe n’Umuyobozi w’akarere wungirije ari ingirakamaro kandi avuga ko zizabafasha mu kunoza ahari hakigaragara imbaraga nke.
Â


text:
Schwarzenegger avuga ko iyo yirebye mu ndorerwamo akabona uko arimo gusaza aruka
Arnold Schwarzenegger, wakinnye filimi nyinshi akaba na guverineri wa Leta ya California yatangaje ko ababazwa cyane n’ukuntu ari gusaza ku buryo iyo yirebye mu ndorerwamo akabona ukuntu umubiri we uhinduka bimutera kuruka.
Ku myaka 69 y’ amavuko Schwarzenegger, avuga ko mu buzima bwe nta na rimwe yigeze yishimira umubiri we kandi ko afite ingeso yo kutiyakira no kutigirira icyizere.
Mu kiganiro yagiranye n’ikinyamakuru cy’abanywi b’itabi, Cigar Aficionado, yavuze ko ibintu byarushijeho kumukomerana muri iyi myaka ya nyuma kuko agenda arushaho gusaza bikamutera ubwoba.
Ati “Iyo nirebye mu ndorerwamo ndaruka. Na kera nkifite umubiri mwiza narinenaga. Nigeze guhabwa igihembo cy’ubwiza cya Mr. Olympia maze nireba mu ndorerwamo ndibaza nti ‘ni gute uyu mwanda wahawe igihembo’?”
Gushaka kurushaho kugira umubiri mwiza ngo nibyo byatumye agira umurava wo gukora siporo cyane.
Ati “Niburira icyizere ariko nkora imyitozo cyane , uko ukora imyitozo myinshi ni nako ugaragara neza ukagenda wigarurira icyizere gahoro gahoro.”
Schwarzenegger asobanura ko kuba buri gihe yumva ko hari ikitagenda ku mubiri we no mu buzima bwe ari byo byatumye arushaho gukora, bimugira icyamamare muri sinema no muri politiki dore ko yabaye guverineri wa leta ya California kuva mu 2003 kugeza muri 2011.
Yakomeje ati “ Buri gihe nabonaga hari ikitagenda ku mubiri wanjye! Nabonaga ibintu nka miliyoni bitameze neza bigatuma mpora njya muri gym.”
Uyu mugabo yamenyekanye cyane muri filime nka Terminator, Total Recall, Predator n’izindi, afite umutungo ubarirwa muri miliyoni 300 z’amadorali.
Mu minsi ishize gukora imyitozo cyane yirinda gusaza imburagihe byatumye avunika kuguru kw’iburyo.
Ibitekerezo
-
Dieudonnd Nsabimana
23 December 2016 -
Commando


text:
Munyanziza Francis, umuhanzi ukoresha injyana ya gakondo ku myaka 24 y’amavuko ashobora kwigana amajwi y’abahanzi nka Masamba, Kayirebwa, Kamaliza , Nyiranyamibwa , Uwera na Maliya Yohana.
Munyanziza yagize ati"nubwo nshobora kwigana abo bahanzi bose , ariko Muyango niwe watumye nkunda injyana gakondo kuko ari umuhanzi uririmba neza kandi w’umuhanga”.
Francis abajijwe ibanga akoresha kugira ngo abashe kwigana abo bahanzi yagize ati "nta rindi banga nkoresha usibye kubakunda no gukunda umuco nyarwanda”.
Uyu musore ushobora kuririmba nk’indirimbo ya Muyango ukagira ngo ni nyir’ubwite amaze kwandika indirimbo zigera ku icumi, ariko kugeza ubu amaze gusohora ebyiri ari zo Mwizihirwe na Ubahiga zose zikozwe mu njyana gakondo. Kugeza ubu azi neza gucuranga inanga kuko yatangiye kuyiga mu mwaka wa 2013.
Kubera gukunda umuco nyarwanda byatumye umugore wa mukuru we amuhuza na Masamba arambwishimira bituma amuha umwanya muri Gakondo Group.
Munyanziza yagize ati "mpura na Masamba yarishimye kuko yumvise umwana ukiri muto kandi ufite ijwi ryiza rya gakondo musaba ko yampa umwanya muri gakondo nkarushaho kwagura impano yanjye kuko ibyo nakoraga nta hantu nabyize nawe ntiyashidukanya ko mbizi aranyemerera”.
Nubwo afite umwanya muri gakondo ntakunze kuboneka cyane kuko yiga muri Kaminuza y’u Rwanda ishami rya Huye mu mwaka wa gatatu.
Munyanziza yaboneyeho gusaba abakunzi b’injyana ya gakondo kuruhasho gushyigikira umuco nyarwanda kugira ngo udacika ati "twese twumve ko gusigasira umuco bitureba twese”.


text:
Dec 10, 2015 Nicodeme Nzahoyankuye Amakorali 0
Iki gitaramo “Praise and Worship Explosion” bivuze “Gutaraka mu kuramya no guhimbaza Imana” kibaye ku nshuro ya 6 kibera mu Rwanda aho Rehoboth Ministries ifatanya n’abantu bose bafite umutima wo kuramya no guhimbaza Imana bagataraka mu kuyishimira byinshi yakoze.
Mu kiganiro yagiranye na Inyarwanda.com, Patrick Munini umuyobozi wa Rehoboth Ministries, yadutangarije ko gahunda yo gukora igitaramo “Praise and worship explosion”bayitangiye mu mwaka wa 2012, buri mwaka bakaba bakoramo ibitaramo bibiri, ariko muri uyu wa 2015, akaba ari ubwa mbere iki gitaramo kigiye kuba.
Patrick Munini perezida wa Rehoboth Ministries yakomeje avuga ko muri iki gitaramo bagiye gukora kuwa 13 Ukuboza, biteguye kubona ibitangaza by’Imana ,bakaba bifuza gutaramana n’abantu bose, cyane cyane abatarakizwa kuko bazahabonera ibyiza by’Imana. yagize ati;
Rehoboth Ministries mu gitaramo yakoze mu mwaka wa 2013
Nk’uko bitangazwa na Rugali Aimable, umutoza wa Rehoboth Ministries, yavuze ko iryo tsinda ryashinzwe tariki ya 15 Ukwakira 1994, kugeza ubu rikaba rigizwe n’abasaga 74 baturuka mu matorero atandukanye.
Mu ivugabutumwa bakora, bamaze kujya mu bihugu bitandukanye nka Repubulika iharanira Demokarasi ya Congo, u Burundi, Uganda n’ahandi. Rehoboth Ministries ifite alubumu 6 n’indi nshya ya 7 igiye kujya hanze. Muri iyi minsi Rehoboth irimo gushyira indirimbo zayo mu rurimi rw’igiswahili ndetse yatangiye no gukora indirimbo nshya mu cyongereza mu rwego rwo kugeza ubutumwa bwiza ku mahanga menshi.
Rehoboth Ministries mu gitaramo yatumiwemo na True Promises
Mu bindi bikorwa by’ivugabutumwa bakora kandi bashaka gushyiramo imbaragaga nyinshi ni ugusura abarwayi, abatishoboye bakabahumuriza kandi bakagira n’icyo babasigira mu buryo bw’inkunga. Rehoboth Ministries ifite indi gahunda yo gukora ivugabutumwa mu ma gereza.
By:nnzahoyannkuye@gmail.com
Source:inyarwanda
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Guhungabana ni iki? Guhungabana ni uburwayi bw’umubiri imimerere bifata uburyo urya, uryama .
KWITA KUBWA MBERE Y’IVUKA
Ku gira umwana ni rimwe mu masomo meza umuntu abona. Niba ubishaka, tangira kwiga mbere yuko usoma. Bidashobotse, tangira mbere y’uko umwana asohoka. Ni byizagutangira hakiri kare mbere yuko ubona inda yawe. Urufunguzo rw’ubuzima bwiza bw’umwana wawe, buturuka kubw’ubwawe bwita, bitewe nuko uri muzima n’uko ukomeye ndetse n’uko uzamera kose muri iki cyiciro, uramenya icyo byose bisobanura, wigire ku bimenyetso kandi ufatireho n’ibyo kwamaganwa. Ushobora kandi kuvana impanuro kwisura ya muganga ndetse n’uburyo wakurikirana imikurire y’umwana wawe
Imikurire y’Umwana
Related Posts by Categories


text:
Mbese wari uzi ko ushobora kunesha ibitekerezo bipfuye?
Mbese wari uzi ko ushobora kunesha ibitekerezo bipfuye? Intambwe ya mbere ni uguhanga amaso yawe ku kuri ukavuga uti: “Aho nerekeza ni habi, ndashaka guhinduka.” Niba koko ubishaka, uranabishobora kuko Bibiliya itubwira ko uri mushya muri Kristo. (reba 2 Abakorinto 5:17).
Intambwe ya kabiri ni ugushakisha ikikudindiza.
Menya inzitizi ufite
Ese wigeze utekereza ko nta kintu cyiza kizakubaho? Byanashoboka ko wavuze amagambo nk’aya ngo: “Ubwo nta cyiza ntegereje ko kimbaho, ntacyo bizantwara nikitaba.” Iyi mitekerereze ni inzitizi mu mutwe wawe, kandi no kubyimenyaho ubwabyo bizakubera intangiriro yo kubohoka. Nk’Abakristo, tugomba kwiga guharanira ibitekerezo byiza, kuko imyumvire yacu ntabwo ihura n’imigambi Imana iba idufiteho.
Reka nsubize amaso inyuma nibuke ubwo natekerezaga nti: “Byashoboka ko ntazigera nkora ivugabutumwa ku rwego rw’isi.” Nihimbiye icyo gitekerezo kuko ari ko nabyifuzaga, ariko byashoboka ko Atari wo mugambi w’Imana.” Iyi yari inzitizi imbere yanjye, nyamara cyari ikinyoma cya satani. Nari narahuye n’ibikomeye mu buzima bwanjye ku buryo nahoranaga ubwoba ko nta kintu cyiza gishobora kumbaho mu buzima. Ariko igihe natangiraga kwiga Ijambo ry’Imana no kwitoza kwizera kugira ngo impembure, ni bwo nabonye ko “ntibishoboka yanjye igomba kumvamo”.
Ishyiremo ko bishoboka
Iyo umaze kubona inzitizi, intambwe ikurikiraho ni iyo kwiyumvisha ko ibintu byose bishoboka mu gihe icyo ari cyo cyose. Niba uri kunyura mu bikomeye, tangira wizere ko Imana izagukuriramo ubuzima bwiza.
Umenye ko n’abafite intekerezo nziza na bo bahura n’ibibarushya. Aho muba mutandukaniye ni uko bo babyirengagiza bakagerageza kwishimira ubuzima uko byaba bimeze kose.
Vuga icyo Ijambo ry’Imana ribivugaho
Ibyo Imana yangejejeho hafi ya byose byaturutse ku kwizera no kwatura Ijambo ryayo. Ndakwinginga ngo ntuharanire kugira intekerezo nziza gusa, ahubwo utere intambwe isumbyeho wature Ijambo ry’Imana n’ijwi rirenga biturutse ku kwizera kwawe bwite (reba Mariko 4:24).
Mu bigaragara, Imana itubwira ko uko turushaho gutekereza ku Ijambo ryayo ari na ko tuzarushaho kunguka mu buzima bwacu bwa buri munsi ndetse turusheho kugirana na yo ubusabane. Byongeye, idusezeranya ko tuzahirwa mu nzira zacu ndetse tukabashishwa byose!(reba Yosuwa 1:8)
Ndagushishikariza gufata umwanya ukagenzura Ijambo ryayo, ndetse ukarihuza n’imitekerereze yawe. Ha Imana igihe kugira ngo igufashe gushyira ibitekerezo byawe ku murongo umwe n’ibyayo.
Hindura imyumvire yawe witegure kwinjira mu buzima bwo guhindura imitekerereze. Uburyo bwiza nabonye bwo kugira imitekerereze myiza ni ugusaba Imana ubufasha bwinshi, kandi ukabikora inshuro nyinshi.
Mbese ukeneye inyigisho irambuye ?
Fata umwanya urambuye usome uburyo washyira ku murongo ibitekerezo byawe ukoresheje Ijambo ry’Imana, nk’uko tubisanga mu gitabo cya Joyce Meyer yise Power Thoughts.
Ikibwirizwa cya “Joyce Meyer”


text:
ADEPR: Abasengeraga muri shitingi biyujurije urusengero rwa miliyoni 74
Abakristo ba ADEPR muri Paruwasi ya Kageyo, mu Karere ka Gicumbi biyujurije urusengero rusimbuye ihema bahoze basengeramo. Bavuga ko rugomba guhoramo icyubahiro cy’Imana n’ubwiza bwayo.
Aba bakristo bagera ku 1300 batangaje ko bishyize hamwe bararwubaka bamwe batanga amafaranga, abandi batanga imirima yahingagwamo ibyagurishwaga hakaboneka amafaranga yo kubaka, abandi batanga inka n’amatungo magufi n’ibindi.
Umukristo wa Kageyo yatangaje ko ukorera Imana atiyobora, ati "Nk’uko twatanze amafranga yacu mu kubaka iyi nzu y’Imana, tuzabihemberwa. Nukorera Imana ntukayikorere udatanga ibyo ufite kuko nta wiyobora mu kuyikorera cyane ko ari yo ibiduha. Gukorera Imana ntibigombera kuba utunze ibyagusagutse cyangwa ngo ube ukize, bisaba umutima uzi icyo gukora."
Abakristo bakomeje batangaza ko inzu y’Imana igomba guhoramo icyubahiro n’ubwiza bwayo, biyujurije kandi ibiro bizajya bikorerwamo n’ubuyobozi bwabo ndetse n’inzu nini izajya yakira abashyitsi igizwe n’ibyumba bine na sallon.
Umushumba wa Paruwasi ya Kageyo, Butera Sylvere yatangaje ko izi nyubako zose hamwe zabatwaye miliyoni 74,273,000 z’amafaranga y’u Rwanda, anasobanura uko batangiye, ati "Abakristo bacu batangiye basengera mu cyumba cy’amasengesho muri SOS (Gicumbi), nyuma tugura ikibanza tugishingamo ihema twasengeragamo imbeho ikatumerera nabi rimwe na rimwe kuko hari nko kanze. Mu 2006 twishyize hamwe twubaka fondasiyo, biratinda ariko rwaruzuye.
Umuvugizi wa ADEPR, Rev. Jean Sibomana, wanabaye umushumba w’aba bakristo ubwo yari umushumba w’Ururembo rwa Byumba yashimye Imana ko rwuzuye, ati "Ndibuka ko nkiri umushumba w’Ururembo rwa Byumba twashyize hamwe imbaraga dutera inkunga y’amahema abakristo ba Kageyo. Nta watekerezaga ko Kageyo izaba ifite urusengera rungana gutya."
Yakomeje ati "Uyu munsi nanjye nshimye Imana kandi nejejwe n’uko uwahoze ari umudugudu wa Byumba witwa Kageyo nk’umwe mu midugudu yari 17, ubu wiyubatse ukaba ari paruwasi, Iyi niyo mikorere dukeneye."
Paruwasi ya Kageyo ifite abakristo bagera ku 1300 barimo abizera bashya 380 bakijijwe mu myaka ibiri ishize.
Emmanuel Kwizera/ADEPR


text:
UBURYO 5 BWO GUHANGANA N’UMUHANGAYIKO (STRESS) Joyce Meyer
Umutwaro, Kuremererwa, guhangayika. Aya magambo yaba asobanura ukuntu umerewe? Niba ariko bimeze, ndagirango nkumenyeshe ko utari wenyine. Kandi Imana igufashije, ushobora guhindura uko ugaragara ndetse n’uko ubayeho. Nubwo ibyo byose birimo kukubaho, ushobora kugira ubuzima muri Kristo bwuzuye amahoro n’ibyishimo.
Uyu munsi mu gitondo ubyutse, ahari hari ibyemezo wagiye ufata. Wari wiyemeje inshuro uri bukande ku isaha yawe ikubyutsa .Wiyemeje imyenda uri bwambare. Wiyemeza umubare w’udukombe tw’icyayi uri bufate. Ariko hariho ibyemezo utabashije gufata (nubwo njye ntekereza ko wifuza uti iyo nza kubigiraho ububasha!)
Reka nkwereke icyo nshaka kuvuga…
Wigeze uhitamo uko ikirere kiribube kimeze?
Ufite ububasha bwo kumenya uko imodoka ziri bube zingana mu muhanda?
Naho se uko mugenzi wawe mubana mu cyumba cyangwa uwo mwashakanye ari bwitware?
Ndakeka ko ibi ari ibibazo by’ubupfu. Yaba ari njye yaba ari wowe nta n’umwe muri twe uhitamo uko ibyo tuvuze bigenda. Iyo tuza kuba tubihitamo, twari kuzamura ubushyuhe bw’ikireremo gake imbeho igashira, twari kugabanya imodoka mu muhanda, mu makuru hakabaye havugwamo ibyiza gusa, inshuti zacu n’abo twashakanye bakabaye bahora mu bihe byiza gusa. Byaba ari byiza cyane. Sibyo?
Mu byukuri bene nk’ibyo ntitubihitamo, ariko ntibivuga ko bigomba kuduherana.
Dushobora kutagira ububasha bwo kugena ibiba aho turi, ariko byanze bikunze dufite ubufasha bwo kugena uko tubyitwaramo. Kandi ibyemezo dufata mu buzima bwa buri munsi bishobora kugera kure mu kugena ubwuzima tuzabamo ubwo ari bwo.
Ushobora kwiyemeza ukanatera intambwe mu guhindura uko wajyaga ufata ibikubaho.
Mbere y’uko ugira icyo ukora ku kintu, tekereza icyo ushobora gukora
Ingero nk’izi zishobora kugufasha mu guhindura uburyo wajyaga ukemuramo ibibazo:
Niba imvura irimo kugwa hanze, ushobora kwigumira munzu ukaba ukora uturimo two munzu wari waragiye usubika.
Niba ubona imodoka zabaye nyinshi mu muhanda ushobora guhindura inzira kugirango ucungure igihe.
Niba mushuti wawe ataguwe neza ushobora kugerageza kumufasha umuteramo akanyamuneza aho kwemera ko kugubwa nabi kwe nawe kukwangiriza amarangamutima.
Izi ngero zikujyana ku kumva ikintu gikomeye kurutaho: Nubwo nta bubasha ufite ku bikubaho byose, Ufite ububasha uko wabyitwaramo. Ushobora kugenda intambwe mu kugena ubuzima wifuza kubamo ubwo ari bwo. Dore uburyo ushobora kubikoramo…
Uburyo 5 bwo guhangana n’umuhangayiko
1. Jya uvuga byiza. Niba uhora wumva ibintu byakurenze ukaba uhangayitse kandi ukumva utabasha kumenya impamvu yabyo y’ukuri, tangira ujye watura amagambo meza yo muri Bibilia buri munsi. Aho kugira ujye ubyuka buri munsi uvuga ukuntu ibintu byabaye bibi, tangira umunsi utangaza Ijambo ry’Imana n’amasezerano yayo ku buzima bwawe. Ndushishwaho kunesha! (Abaroma 8:37) Imana izampa ibyo nkennye byose! (Matayo 6:26) Nshobozwa byose na Kristo umpa imbaraga! (Abafilipi 4:13)
2. Gabanya ingengo y’imari yawe. Niba amikoro yawe aguhoza ku nkeke mu buzima bwawe, iyemeze utangire kugira ingengo y’imari (cyangwa uvugurure iyo usanganywe) Ni iki gifatika ushobora kubikoraho? Hagarika ikintu ujya usohoraho amafaranga cyo kwinezeza cyangwa kitari ngombwa cyane. Shaka uburyo bushya wajya ubonamo amafaranga y’inyongera. Saba umuntu uzi ibijyanyen’imari arebe mu ngengo y’imari yawe aguhe ibitekerezo.
3. Kora ikintu gitunguranye. Niba hari umuntu utuma uhora ku nkeke ahora agukomeretsa amarangamutima, gira akantu keza umukorera. Mwandikire amagambo y’ubugwaneza, musohokane ujye kumugurira, mubwire ibyiza bye ushima, cyangwa se utangire ujye umusengera buri gihe. Gukora ibyo, ni ugutera intambwe mu kwizera no kumvira itegeko Imana yaduhaye ryo gukunda abanzi bacu.
4. Zamura urwego rw’ingufu zawe. Niba hari ikibazo cy’ubuzima wumva cyakuzengereje kikaguhoza ku nkeke, ihe akamenyero ko gukora imyitozo ngororamubiri. Ntazindi nzitwazo ugifite, shaka akanya ka buri munsi ukoreshe umubiri wawe imyitozo kugirango ubashe gukemura ibibazo ufite. Aho kugira ngo ube wiganyira, ihe gahunda kandi uyikomereho. Hari ubwo watekereza ko udafite ingufu zo gukora imyitozo . Urumva uguwe nabi cyane cyangwa urananiwe bikomeye. Ariko nabonye ko iyo nabyiyemeje nkatangira gukora imyitozo, ntangira koroherwa. Imyitozo igutwara imbaraga ariko ikagusubizamo izirenze izo itwara!
5. Ikure mu ngoyi. Niba wumva akazi kagusaba ibirenze ubushobozi bwawe bigatuma wumva usumbirijwe, gira icyo ubikoraho. Gira imirimo imwe wegurira undi muntu agufashe, suzuma uburyo bw’imikorere yawe cyangwa se ubiganireho n’umuyobozi wawe.(Hari ubwo umuyobozi wawe ataba yarabonye ukuntu ukora akazi kenshi cyangwa ingaruka bigira ku buzima bwawe bwite). Aho gukora uganya ko ufite akazi kakurenze, shaka uburyo watanga umusaruro n’uko wagira umwanya uzajya usagura buri munsi.
Izindi ngero gusa, ariko nkuko ubibona, ariko hari uburyo bwinshi ushobora guteramo intambwe ukinjira mu buzima Yesu yapfiriye ngo abuguhe. Imana izakora ibyayo biyireba ariko ishaka ko nawe ukora ibyawe bikureba. Ushobora kutagira ibisubizo byose, ushobora no kutabigenza uko bikwiriye buri munsi, ariko niwiyemeza gutera intambwe, Imana izaza muhurire mu nzira. Wibuke ko utagomba kubaho ubuzima bwo gahangika no kubihirwa. Ahubwo, ushobora kubaho ubuzima bw’umunezero, amahoro ukarenga ingorane zo mu buzima. Ikibazo gusa ni intambwe wiyemeza gutera. Ni wowe ugomba kwifatira icyemezo…. hitamo.


text:
7% mu banyarwanda nibo bazi iby’ingengo y’imali.
Impuzamiryango iharanira uburenganzira bwa muntu (CLADHO), itangaza ko 7% mu banyarwanda basaga miliyoni 11, ari bo basobanukiwe iby’ingengo y’imari ya Leta.
Byavugiwe mu mahugurwa y’umunsi umwe CLADHO yateguriye imiryango inyuranye ya Sosiyete sivile, agamije gutanga ubutumwa bwo gukangurira abantu kumenya no kugira uruhare mu ngengo y’imali ya Leta, kuri uyu wa 4 Ugushyingo 2016.
Umunyamabanga Nshingwabikorwa wa CLADHO, Safari Emmanuel, avuga ko iyo abaturage batazi iby’ingengo y’imari hari ibyo bahomba.
Agira ati “Iyo umuturage nta ruhare yagize mu itegurwa ry’ingengo y’imari, arahomba kuko amafaranga akoreshwa aba yaturutse mu misoro yatanze, ariko ntamenye uko akoreshwa.
Yakagombye kumenya niba ibikenewe mu gace aherereyemo ari byo bikorwa kuko ari we bifitiye akamaro”.
Safari avuga ko CLADHO ku bufatanye n’indi miryango yigenga ndetse n’inzego z’ubuyobozi, batangiye ubukangurambaga bwo gufasha abantu kumva akamaro ko kumenya ibijyanye n’ingengo y’imali, bityo abazi ibyayo bazagere aho baba 100%.
Hakizimana Jean wo mu karere ka Kicukiro, avuga ko iby’ingengo y’imari atajya amenya n’iyo byerekera kuko yumva ko bigomba gukorwa na Leta.
Ati “Ingengo y’imari njya numva bavuga ko yatowe ariko uko itegurwa sinabimenya. Numva rero ko ari Leta igomba kubikora kuko ari yo ireberera abaturage”.
Uyu muturage yongeraho ko bamubwiye ko ingengo y’imari ari ibintu by’imibare bikomeye bikorwa n’abize bakaminuza.
Mutabazi Theodore, umuyobozi mukuru ushinzwe Sosiyete sivile n’amashyaka mu Kigo cy’Igihigu cy’Imiyoborere (RGB), avuga ko iyo umuturage yagize uruhare mu bimukorerwa amenya no kubirinda.
Ati “Umuturage iyo yagize uruhare mu ngengo y’imari, bituma amenya icyo amafaranga atanga akoreshwa, akaba yanabaza mu gihe abona hari ibitarakozwe byari biteganyijwe.
Bituma kandi umuturage agira ubushake n’umurava wo kurinda ibikorwa biba byaragezweho abirinda abangizi, kuko aba azi ko cyavuye mu mbaraga ze”.
Mutabazi akangurira Abanyarwanda guhindura imyumvire bakamenya ko ari bo Leta, ko batagomba kwicara ngo bumve ko byose hari umuntu ugomba kubibakorera.
Iyi ngo niyo mpamvu harimo gukorwa ubukangurambaga bwo kwibutsa abantu ishingano n’uburenganzira byabo.
Ibitekerezo ( 1 )
ariko sinabyiza kubyihererana ninaho hava nokuturira ibyatugenewe nibajye hasi mubaturage babasobanurire ibyingengoyimali cyakora najye ntakubeshye ndangije kaminuza ntarabimenya ntawe ndenganya kuko ntasomye nigazeti cyakora abatarize bakwiye gusobanurirwa murakoze


text:
lun.
03
oct.
2011
ISOMO RYA MBERE
Igitabo cy’Umuhanuzi Izayi (Iz 5, 1-7)
1Reka ndirimbire incuti yanjye, indirimbo y’uwo nkunda n’iy’umuzabibu we. Inkoramutima yanjye yari ifite umuzabibu, ku musozi urumbuka. 2Atabira ubutaka abukuramo amabuye, abuteramo ingemwe z’indobanure. Hagati mu muzabibu yubakamo umunara, acukuramo n’urwengero. Yizeraga ko uzera imbuto nziza, ariko wo wera imbuto mbi. 3None rero baturage ba Yeruzalemu, namwe bantu bo muri Yuda, nimunkiranure n’umuzabibu wanjye. 4Icyo nagombaga gukorera umuzabibu wanjye nkaba ntaragikoze ni iki ? Ko nari nywizeyeho imbuto nziza, ni kuki weze imbuto mbi ?
5Reka rero mbabwire uko nzagenzereza umuzabibu wanjye : nzawambura uruzitiro maze wonwe ; nsenye urukuta rwawo bawunyukanyuke. 6Nzawureka ube ikigunda, ntuzicirwa cyangwa ngo uhingirwe, uzameremo amahwa n’imifatangwe, nzabuze n’ibicu kuwugushaho imvura.
7Umuzabibu w’Uhoraho Umugaba w’ingabo ni inzu ya IsraheIi, ingemwe z’indobanure yakundaga zikaba abantu bo muri Yuda. Yari abatezeho ubutungane none baratemagurana ! Yari abategerejeho ubutabera, none abatishoboye baracura imiborogo !
ZABURI (Zab 80 (79), 9-10, 13-14, 15-16a, 19-20)
Inyik/ Uhoraho, itegereze umuzabibu wawe,
ngwino utabare umuryango wawe.
Mu Misiri wahagemuye umuzabibu,
wirukana amahanga ngo wongere uwutere.
Wawukijije ibyari biwubambiye,
na wo ushora imizi ukwira igihugu cyose.
Ni kuki waciye icyuho mu ruzitiro rwawo,
ukaba usoromwa n’abahisi n’abagenzi ;
amasatura ava mu ishyamba akawonona,
n’inyamaswa z’agasozi zikawurisha ?
Uhoraho, Mugaba w’ingabo dukundire ugaruke,
urebere mu ijuru witegereze,
maze utabare uwo muzabibu,
urengere igishyitsi witereye.
Bityo ntituzongera kuguhungaho,
uzatubeshaho twiyambaze izina ryawe.
Uhoraho, Mugaba w’ingabo tuzahure,
ubengeranishe uruhanga rwawe maze dukire.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 4, 6-9)
Bavandimwe, 6ntimugire ikibahagarika umutima, ahubwo nimumenyeshe Imana icyo mukeneye cyose muyisenga, muyinginga, munayishimira. 7Maze amahoro y’Imana arenze icyitwa ubwenge cyose, ahore mu mitima no mu bitekerezo byanyu muri Kristu Yezu. 8Ahasigaye bavandimwe, icyitwa icy’ukuri cyose kimwe n’igikwiye kubahwa, igitunganye, ikitagira inenge, igikwiye gukundwa no kuratwa, mbese icyitwa ingeso nziza cyose kandi gikwiriye ishimwe, abe ari cyo muharanira. 9Ibyo nabigishije kandi mwemeye, ibyo mwanyumvanye kandi mwambonanye mujye mubikora, maze lmana y’amahoro izahorane namwe.
IBANGONDIRIMBO RlBANZIRIZA IVANJILl (Heb 1, 2 ; Mt 21, 42)
Alleluya Alleluya.
Muri iyi minsi Imana itubwirisha Umwana wayo,
We yageneye kwegurirwa byose :
icyo ni igikorwa cya Nyagasani.
Alleluya.
IVANJILI
+ Matayo (Mt 21, 33-43)
Muri icyo gihe, Yezu abwira abatware b’abaherezabitambo n’Abafarizayi ati 33«Nimwumve undi mugani. Habayeho umuntu wari ufite umurima, awuhingamo imizabibu, awuzengurutsa uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo. 34Igihe cy’isarura cyegereje, atuma abagaragu be ku bahinzi kugira ngo bahabwe ibyatamurima. 35Ariko abahinzi bafata abagaragu be, umwe baramukubita, undi baramwica, undi bamutera amabuye, 36Nuko arongera yohereza abandi bagaragu baruta aba mbere ubwinshi, na bo babagenza batyo. 37Hanyuma abatumaho umwana we yibwira ati ‘Umwana wanjye we ntacyo bazamutwara.’ 38Ariko abahinzi babonye umwana we barabwirana bati ‘Dore uzamuzungura ; nimuze tumwice maze tuzazungure ibye !’ 39Nuko baramufata, bamwigiza hirya y’imizabibu baramwica. 40Aho nyir’imizabibu azahindukirira, azagenzereza ate abo bahinzi ?» 41Baramusubiza bati «Abo batindi azabica urw’abagome, maze imizabibu ye ayatire abandi bahinzi bazajya bamuha ibyatamurima uko isarura rigeze.» 42Nuko Yezu arababwira ati «Ntimwigeze musoma mu Byanditswe ngo ‘Ibuye ryajugunywe n’abubatsi ryabaye insanganyarukuta ; icyo gikorwa cya Nyagasani cyatubereye igitangaza.’ 43Nicyo gituma mbabwira nti ‘Ingoma y’lmana muzayinyagwa, maze ihabwe ihanga rizayibyaza imbuto.’ »


text:
Umwami Yesu yambohoye ingoyi ya satani yo kureba filime z’urukozasoni
Hari uwashobora kwibaza impamvu dukunda gutanga ubuhamya nk’ubu buvuga kuby’ubutinganyi cyangwa se ibyo kwikinisha.
Intego yanjye nta yindi, ni ugufasha uwaba abaswe n’ibi byaha kuva mu bwihebe satani aba yaramushyizemo, n’ikinyoma cyuko adashobora kubohoka. Kwerekana ubuhamya rero bw’abagiye bakizwa, ntekereza ko bigirira akamaro, ku bakiboshye, babona ko bishoboka. Ikindi nuko kwiyobagiza tugafata ibi bibazo nk’ibitariho, atari bwo buryo bwo kubibonera igisubizo (Tendances z’abakristo benshi nizo guceceka, ntibavuge kuri biriya bibazo, bakirengagiza ko bihari mw’itorero ry’Imana, ariko ukuri nuko bihari, ibyiza rero ni ugufata ikimasa mu mahembe,( Prendre le taureau par les cornes) umuntu akarwana.
Ubu buhamya rero burakwereka akaga umuntu ashobora kwishyiramo, kuri filme imwe y’urukozasoni ushobora gukinisha kureba, bukanerekana ko Yesu ashobora gukiza abamutakiye.
Uyu aragira ati ‘’Navukiye mu muryango wa gikristo ariko nari icyigomeke ku Mana,nubwo najyaga mu materaniro, ariko imbere muri njye nari mpfuye , nta buzima nari mfite. Iyo hari uwambazaga niba nkunda Imana, narikirizaga nti yego ariko mu byukuri, sinaramyaga Imana mu mutima wanjye.
Ku bwa kavukire nkomoka muri Afrika, nakiriye Yesu nk’Umwami n’Umukiza mfite imyaka 6. Mama umbyara ariko ntiyari umuntu ,umuntu yakwita umukristo by’ukuri. Njye najyaga buri gihe gukurikira inyigisho zo mw’ishuri ryo Ku Cyumweru (Ecodim).
Sinari narigeze menya ibyerekeranye n’imibonano mpuzabitsina, kugeza igihe narebaga Film irimo amashusho y’urukozasoni ( Pornographie), aho nari ndi kwa Masenge; ndi kumwe na mubyara wanjye. Aha navuga ko ntari ngambiriye kureba ubwo bwoko bwa Filme, nari ndimo kwirebera izindi Filme nkunda, uyu mubyara wanjye niwe waje gushyiramo iriya yuzuyemo iby’imibonano mpuzabitsina.
Kuva icyo gihe nahise ntwarwa n’irari ry’ ibijyanye n’iyo mibonano, ntangira kujya nkorakorana n’abakobwa duturanye, noneho bigiye kurushaho, njya mu Bubiligi, aho nashoboye kujya ngera kuri Interineti. Nibwiraga ko bya byifuzo bibi byarangiye, nyamara uko kwari ukwishuka. Mfite imyaka 12 , narebaga hafi buri munsi filime nk’izo z’urukozasoni mu gihe ababyeyi babaga baryamye, ubwo kandi nibwo natangiye kubatwa n’icyaha cyo kwikinisha.
Muri njye umutima nama wambwiraga ko ibyo nkora bidahesha Imana icyubahiro; ariko sinashoboraga kwibuza gukomeza kubikora. Nari nabaye imbata, Yesu wenyine niwe washoboraga kumbohora.Uko byagendaga bifata indi ntera mu buzima, niko narushagaho kumva nifuje kwiyahura bitewe nuko numvaga niyanze. Numvaga ubuzima bwanjye bugiye kurangirira aho, numvaga kujya mu rusengero binkomereye, numvaga Imana itakinkunda; numvaga ibyanjye byarandangiranye.
Nafashe icyemezo cyo gukomeza gukurikira Kristo, nubwo nari nanduye ntyo; Nashoboraga guhagarara gukomeza ibyo byaha nk’igihe cy’Ukwezi kumwe; ariko icyari gikenewe, kwari ukwihana gushyitse. Nubwo byari bimeze bityo ariko Yesu ntiyigeze ankuraho urukundo rwe ruhebuje. Ntiyari yarigeze antererana nubwo nakoraga ibyaha nka biriya.
Umunsi umwe haje kuba inyigisho zerekeye ku butinganyi, n’iby’imibonano mpuzabitsina. Naje kumva ntsinzwe na Mwuka Wera, anyemeza kwihana, nararize, Yesu angirira impuhwe, ababazwa n’ubuto bwanjye; arambohora. Imana yacu ni nziza, Irahambaye, yuzuye imbabazi n’urukundo.
Ubu mfite imyaka 16, Yesu yankijije izo ngeso mbi zose; narabohowe kubera urukundo rwe.Yujuje umutima wanjye urukundo n’inyota yo kumumenya kurushaho. Njye utari ngishobora gusoma Bibiliya, Ubu nta munsi washira ntayirambuye, ngo nsome ijambo ribonekamo.
Ndagushimye Mwami wanjye, Mukiza, wanjye, Mucunguzi wanjye, kandi Data. Yesu ndagukunda.’’
Byahinduwe na
Adolphe MITALI.


text:
KURWANYA RUSWA
Abaturage bahaye Leta igitekerezo cyayifasha kugaruza ibyanyerejwe n’abayobozi
Abaturage barifuza ko Leta yajya ikurikirana abanyereje ibya rubanda ikabibaryoza ku neza cyangwa ku nabi Bamwe mu baturage batandukanye hirya...
Abapolisi bitabiriye umwiherero wo kurwanya ruswa bahawe umukoro utoroshye
Abapolisi 40 baturutse mu mitwe itandukanye ya Polisi y’u Rwanda, kuva ku italiki ya 23 Nyakanga, batangiye umwiherero w’iminsi ibiri ku cyicaro...
RWAMAGANA:Abaturage barishyuzwa amafaranga yitwariwe n’abayobozi b’utugali
Abaturage b’umurenge wa Munyaga bari bishimiye VUP ariko ubu barishyuzwa amafanga batariye. Bamwe mu baturage batuye akarere ka Rwamagana...
Perezida Hollande yoherereje Paul Kagame ubutumwa yifuriza Abanyarwanda umunsi mwiza wo Kwibohora
Perezida w’Igihugu cy’Ubufaransa, Francois Hollande yoherereje ubutumwa mugenzi we w’u Rwanda, Perezida Paul Kagame ubutumwa bwifuriza Abanyarwanda...
Gukoresha amakode, rimwe mu mayeri azahashya ikimenyane mu itangwa ry’akazi
Kuri uyu wa 26 urwego rw’umuvunyi rwatangije icyumweru cyo kurwanya ruswa., aho batangaje ko mu bizibandwaho ari kwigisha abantu kurwanya ruswa...


text:
Akarere ka Nyamagabe ni ko gafite umubare munini mu Ntara y’Amajyepfo ku kigero cya 51.6 % kagakurikirwa na Huye ifite 42.6%.
Mu nama yabaye kuwa 25 Ukwakira 2016 ihuje abayobozi bo mu Ntara y’Amajyepfo kuva ku murenge kugeza ku Ntara, hagarutswe ku bibazo bibangamira imibereho y’Abanyarwanda birimo umwanda, imirire mibi n’indwara ziyiturukaho, icyorezo cya Sida, imiryango ibyara abo idashoboye kurera n’ibindi.
Umuyobozi wa SFH Rwanda, Manasseh Gihana Wandera, mu kiganiro yatanze yagaragaje ko ikibazo cy’imirire mibi n’umwanda bidakwiye kugaragara ku Munyarwanda, asaba ubufatanye mu kukirandura burundu.
Yagize ati “Ku rwego rw’Igihugu imibare igaragaza ko 38.5% by’abana bari munsi y’imyaka itanu bagwingiye, ndagira ngo rwose buri muyobozi uri ahangaha arebe iyi mibare y’abana bagwingiye kuko biteye agahinda, ariko icyiza ni uko twese dufite uruhare rwo kuba twahindura iyi mibare”.
Ibipimo byerekana ko utundi turere two mu Majyepfo dufite abana benshi bagwingiye ugendeye ku bipimo byo ku rwego rw’Igihugu, ari Nyaruguru iri ku kigero cya 41.7%, Muhanga kuri 41.6% na Ruhango ifite 41.1%.
Umuryango SFH Rwanda n’Ihuriro ry’Amasosiyete arwanya ikibazo cy’imirire mibi mu Rwanda (SUN Alliance) biyemeje ko bagiye gutegura imfashanyigisho yoroshye izahabwa abayobozi ku nzego z’ibanze bikaborohera gukangurira abaturage kurwanya imirire mibi n’umwanda.
Muri iyi nama hatanzwe ibitekerezo ku cyafasha kurandura burundu imirire mibi mu bana b’u Rwanda, uturere tukiri inyuma turanengwa, ariko dusabwa kwisubiraho.
Umuyobozi w’Akarere ka Nyamagabe, Philbert Mugisha, yavuze ko bagiye kongera ingufu mu kurwanya imirire mibi n’umwanda bakora ubukangurambaga mu baturage kandi ababyeyi bakigishwa gutegura neza amafunguro binyuze mu gikoni cy’umudugudu no mu mugoroba w’ababyeyi.
Kuri ibi ngo haziyongeraho gukomeza kwigisha abaturage kugira uturima tw’igikoni, konsa neza abana babo no kubaha imfashabere yujuje ibyangombwa kandi mu gihe gikwiye.
Guverineri w’Intara y’Amajyepfo, Marie Rose Mureshyankwano, ubwo yifatanyaga n’abaturage bo mu Karere ka Gisagara mu muganda kuwa 26 Ukwakira 2016, yagarutse ku kibazo cy’imirire mibi igarara muri imwe mu miryango avuga ko ku bufatanye n’inzego z’ibanze bagiye kucyitaho.
Yasabye abaturage kurwanya imirire mibi bita ku gutegura neza ifunguro kandi buri rugo rukagira akarima k’igikoni gahinzemo imboga.
Mureshyankwano kandi yasabye ko buri rugo rugomba kugira ubwiherero bumeze neza, kandi abagize umuryango bakarangwa n’isuku muri byose.


text:
Aya mafunguro akurikira yagufasha gusukura no gutuma umwijima ukora neza
Umwijima ni rwo rugingo runini mu mubiri, kandi rw’ingenzi cyane kuko rwitabazwa mu gusukura umubiri no gusohora uburozi, niwo kandi ucagaguramo imiti ugakuramo ibikenewe ibidakenewe bigasohorwa (ibi kandi ni nako bigenda no ku nzoga n’alukolo), ufasha mu gukora no kuyungurura proteyine na cholesterol ndetse no gukora indurwe zisya ibinure.
Ubuzima bwiza bwa buri wese, bugenwa n’uburyo umubiri usohora imyanda n’uburozi butandukanye. Mu gihe urya cyane ibiryo byanduye; nk’ibyokeje cg ibirimo amavuta menshi, birushya umwijima mu kubiyungurura uvanamo iby’ingenzi.
Umwijima ufasha umubiri mu kuyungurura imyanda no kuyisohora. Ukora mu gusukura amaraso uvanamo uburozi, gucagagura imisemburo ndetse no kubika vitamines, imyunyungugu cyane cyane ubutare. Iyo udakora neza niho usanga indwara zitangira kwibasira umubiri ndetse n’igogorwa rikorwa nabi cyane cyane ibinure.
Hari ibiryo bifasha mu gusukura no kongera imikorere myiza y’umwijima, no gukuramo imyanda. Kongera amafunguro akurikira mubyo urya kenshi, nibwo buryo bwiza bwo kugira umwijima ukora neza.
Amafunguro afasha mu gusukura umwijima
Tungurusumu
Tungurusumu zifite akamaro kanini mu gusukura umubiri, zifite ubushobozi bwo gukangura enzymes z’umwijima zifasha mu gusohora uburozi. Kubera zikize cyane kuri allicin na selenium, ibinyabutabire byitabazwa cyane mu gusukura umwijima
Beterave
Zikungahaye cyane kuri flavonoids na beta-carotene; kuzirya bifasha mu gukangura no kwihutisha imikorere myiza y’umwijima. Aka kamaro beterave zigahuriyeho na karoti.
Green tea
The vert cg green tea, ni ikinyobwa cyibanze kubera ibisukura umubiri byuzuyemo; bimwe muri byo twavuga catechins, zifasha mu mikorere myiza y’umwijima. Aha ngaha ugomba gukoresha green tea, atari ibikomoka kuri green tea, kuko ibi biyikomokaho ubushakashatsi bwerekana ko bifite ingaruka mbi ku mwijima.
Imboga rwatsi
Imboga rwatsi zitandukanye harimo imbwija, epinari n’izindi ni umuti ukomeye cyane mu gusukura umwijima. Zifasha mu gukamura no gusohora uburozi buba buri mu maraso, zifasha kandi mu kugabanya ubukana bw’uburozi buturuka ku myunyungugu mibi ishobora kwinjira mu mubiri, harimo n’ibinyabutabire cg imiti ikoreshwa mu kwica udukoko iba yasigaye kubyo kurya
Amavuta ya elayo
Amavuta ya elayo ndetse n’ay’ibihwagari akoreshejwe mu rugero, ni ingenzi cyane ku mwijima. Aha umubiri amavuta y’ibanze afasha mu gukamura uburozi mu mubiri, bityo bikagabanyiriza akazi umwijima wo guhangana n’ubwo burozi bubi.
Pome
Zikize cyane kuri pectin, ikinyabutabire cy’ingenzi ku mubiri mu gusukura no gusohora uburozi mu rwungano ngogozi. Ibi bihita byorohera umwijima mu kwikiza ubwo burozi.
Avoka
Avoka zikungahaye cyane kuri glutathione, y’ingenzi cyane ku mwijima mu gusohora uburozi buba bugamije kwangiza umubiri
Indimu
Zikungahaye cyane kuri vitamin C, ifasha umubiri koroshya uburozi bushobora kwivanga n’amazi nuko bikoroha gusohoka mu mubiri. Kunywa ikirahuri cy’amazi arimo indimu mu gitondo bifasha umwijima gukora neza.
Pamplemousse cg grapefruit
Izi mbuto zijya kumera nk’amacunga, zikungahaye ku rugero rwo hejuru vitamin C kimwe n’ibindi biyungurura uburozi mu mubiri (antioxidants) byongera uburyo busanzwe umwijima ukora mu gusohora imyanda. Izi mbuto, kunywa umuto wazo byafasha umwijima mu gusohora uburozi bushobora gutera kanseri n’ibindi bibazo bikomeye umubiri.
Amashu
Kimwe n’ibindi biba muri uyu muryango nka; chou-fleur na broccoli, bifasha mu gukangura enzymes z’ingenzi zitabazwa n’umwijima mu gusukura no gusohora uburozi mu mubiri
Hari ubundi bwoko bw’amafunguro tutavuze aha nk’icyinzari, kale, utubuto duto tubonekamo omega-3 fatty acids nabyo bifasha mu gusukura no gutuma umwijima ukora akazi kawo neza. Kuyongera mubyo urya bya buri munsi bizafasha umwijima gukora neza, binakurinde indwara zitandukanye zishobora kwibasira umwijima.
source:umuti


text:
Abayobozi bo mu Bugesera baganiriwe ku mihindagurikire y’ibihe
Abayobozi b’inzego z’ibanze bo mu Karere ka Bugesera baratangaza ko bagiye gushyira mu ntego zabo gahunda y’iterambere barengera ibidukikije, bita no ku mihindagurikire y’ibihe.
Ibyo babitangaje ubwo basozaga amahugurwa y’iminsi ibiri yatanzwe n’ikigo cy’Igihugu gishinzwe kurengera ibidukikije (REMA).
Bamaze gusobanurirwa imirongo ngenderwaho yo kurengera ibidukikije abayobozi b’ibanze b’Imirenge igize ako Karere, bagaragaje ibibazo by’ingutu bikurikira: kuba hagaragara imyuzure, amapfa, (...)
Abayobozi b’inzego z’ibanze bo mu Karere ka Bugesera baratangaza ko bagiye gushyira mu ntego zabo gahunda y’iterambere barengera ibidukikije, bita no ku mihindagurikire y’ibihe.
Ibyo babitangaje ubwo basozaga amahugurwa y’iminsi ibiri yatanzwe n’ikigo cy’Igihugu gishinzwe kurengera ibidukikije (REMA).
Bamaze gusobanurirwa imirongo ngenderwaho yo kurengera ibidukikije abayobozi b’ibanze b’Imirenge igize ako Karere, bagaragaje ibibazo by’ingutu bikurikira: kuba hagaragara imyuzure, amapfa, ibidendezi by’amazi usanga hirya no hino , imiturire idahwitse kandi idashingiye ku gishushanyo mbonera, ibikorwa remezo bidakorewe inyigo nsuzumangaruka ku bidukikije, kutagira uburyo buhamye bwo gukuraho imyanda, ibyo bigatuma abaturage bayitwikira aho biboneye, ibyuka bihumanya bituruka ku ma modoka n’inganda, ubucukuzi bwa za” mine” na “carriere” bwangiza imiterere y’ubutaka, imyuzure ituma inzuzi zisendera bigatuma imvubu ziva mu mazi zikajya kwonera abaturage ndetse n’imiswa irya ibiti byatewe.
Abo bayobozi bakaba barahuguwe kuri politiki iyjanye n ‘ibidukikije, itegeko ngenga ry’ibidukikije, imihindagurikire y’ibihe n’ingaruka zabyo mu Rwanda, ndetse n’amasezerano mpuzamahanga arengera ibidukikije n’ikwirakwizwa ry’ikoranabuhanga mu bikorwa bijyanye n’imihindagurikire y’ibihe.
Mu myanzuro yafashwe hari uko imisozi yose yambaye ubusa yaterwaho amashyamba, gucukura imiringoti mu rwego rwo kurwanya isuri, gutunganya ibishanga kandi bigakoreshwa ku buryo bwabugenewe, byibura buri Karere kagacukura ibidamu 5 bifata amazi kakanagira byibura ibigega 150. Hanasabwe ko hakorwa igishushanyo mbonera cya za “Site” zigenewe guturwaho n’izidaturwaho zose zigakoreshwa hakurikijwe ibikorwa byahagenewe.
Asoza ibyo bibaniro, Muligo Godfrey umukozi wo Kigo cy’Igihugu cyo Kurengera Ibidukikije yasabye abitabiriye ibyo biganiro gushyira mu bikorwa ibyo biyemeje.
Ibi biganiro byatangiye mu kwezi kwa mbere uyu mwaka mu Karere ka Rusizi, bisozwa ku ya 30 Gicurasi mu Karere ka Bugesera n’aka Ngoma mu Ntara y’Uburasirazuba.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ni gute wagira umutima uboneye? (igice cya 2)
II. KUKI TUGOMBA KUGIRA UMUTIMA UBONEYE?
Intego nkuru nukugira ngo tuzabane n’Imana mu ijuru kuko nayo iboneye
(Abah.12:14)”Mugire umwete wo kubana n’abantu bose amahoro n’uwo kweza,kuko utejejwe atazareba Umwami Imana”
III.BIRASHOBOKA KO UMUNTU YATUNGA UMUTIMA UBONEYE ARI UMUSORE?
“…Ndabandikiye basore,kuko mufite imbaraga kandi ijambo ry’Imana rikaguma muri mwe,mukaba mwaranesheje wa mubi”(1Yohana2:14)
Luka:1:80”Uwo mwana arakura,agwiza imbaraga z’umutima,aguma mu butayu kugeza umunsi yerekewemo Abisirayeri.”
Izi mbaraga si imbaraga z’umubiri (ibizigira) ahubwo ni imbaraga z’umutima,ni imbaraga ziva mu ijambo.izi mbaraga nizo zishoboza umukobwa guhakanira umusore umusaba ngo baryamane cyangwa kumwoshya mu bundi buryo ati:”OYA”
Izi mbaraga nizo kandi zishoboza umusore gutegeka amaranga mutima na kamere bye,nka Yosefu kwa muka Potifari.
Kugira umutima uboneye ninayo ntego nkuru y’uru rwandiko rwa mbere rwa Timoteyo soma
(1Tim.1:5) ” Ibyo mbibategekeye kugirango bagire urukundo ruva mu mutima uboneye kandi uticira urubanza,bagire no kwizera kutaryarya ”
Yakomeje kwihanangiriza Timoteyo muri aya magambo
“Mwana wanjye Timoteyo,ndakwihanangiriza nkurikije ubuhanuzi bwa kera bwahanuye ibyawe,kugirango buduheshe kurwana intambara nziza,ukomeje kwizera kandi ufite umutima uticira urubanza.Uwo mutima bamwe barawuretse bahinduka nk’inkuge imenetse kubyo kwizera.Muri abo ni Humenayo na Alekizanderi,abo nahaye Satani kugirango babyigireho kudatuka Imana.”( 1Tim.1:18-20 )
Izi nzandiko zitwa inzandiko z’ubuyobozi,Timoteyo nubwo yari akiri muto yari umuyobozi w’itorero
(zaburi:119:100 ) kandi agomba gutanga impuguro kuri buri cyiciro nicyo cyatumye Paulo akomeza ku bimwibutsa”…n’abagore bakiri bato n’abakobwa ubahugure nka bashiki bawe,ufite umutima utunganye rwose”( 1Tim.5:1,2 )
Urugero:Hari umusore waririmbaga muri korari imwe yo muri Kigali ariko ntabe icyitegererezo cyiza cy’abizera.Hanyuma korari yaba yasenze bageze kuruhuka agahengera baryamye agacunga aho umukobwa runaka aryamye ninjoro agasoboka buhorobuhoro no kuri wa mukobwa nguwo mu majipo!
Umukobwa yasakuza bajya gucana itara akaba yirashe kera mu mashuka, nti bamubone,
Ariko kuko Imana itanegurizwa izuru baje kumufata baramuhana.
Paulo ahugura urubyiruko ngo abagore bakiri bato n’abakobwa tubafate nka bashiki bacu,
None mushiki wawe wamubwira amagambo ateye isoni?wamusambanya? waba wabaye nka Amunoni wakinze Tamari mushiki we.
IV.NIGUTE UMUSORE YATUNGA UMUTIMA UBONEYE?
Mose niwe wasenze avuga ati:“utwigishe kubara iminsi yacu,uburyo butuma dutunga imitima y’ubwenge”(Zab:90:12) iri sengesho turigire iryacu ,mu mibereho yacu yaburi munsi.
Ntabwo ubwacu twakwishoboza gutunga Imitima iboneye, usibye Imana ubwayo ibikora.nicyo gituma igira iti”Mwana wanjye ,mpa umutima wawe,Kandi amaso yawe yishimire inzira zanjye.” (imigani:23:26)
Umva impamvu Imana igusaba umutima wawe ni uko umutima w’umuntu urusha ibintu byose gushukana ,kandi ufite indwara ntiwizera gukira.(yeremiya:17:9) ikindi ni uko mumutima w’umuntu ariho haturuka ibitekerezo bibi.(matayo:15:19)kandi igashishikarira gukora ibibi(umubwiriza:8:11) umubwiriza yakomeje avuga ko mu mitima y’abantu habamo ibisazi (umub:9:3) ni ukuri koko mu mutima w’umuntu habamo ibisazi!niyo mpamvu Imana ivuga ngo” Mwana wanjye ,mpa umutima wawe”Yeremiya yakomeje abaza ngo ni nde Wabasha kuwumenya?aravuga ngo ni Uwiteka wawushobora.
Umva uko Uwiteka azabigenza”…,umutima w’ibuye nzawukura mu mubiri wabo mbahe umutima woroshye,” (Ezek:11:19) umutima w’ikibuye cyangwa umutima w’inyama ,ntawo hagati ubaho.umutima w’ikibuye urakomera .ijambo ry’Imana ntiryinjira,ijwi ry’umwuka wera ntirigira umwanya muriryo.uyu mutima uzengereje itorero!uyu mutima uzengereje imigi n’ibyaro,uyu mutima utesheje umutwe isi .ni Imana yonyine yawushobora.”nzabaha n’umutima mushya ,mbashyiremo umwuka mushya ,nzabakuramo umutima ukomeye nk’ibuye,mbashyiremo umutima woroshye” (Ezek:36:26) biragaragara ko iyi operation ikwiriye gukorwa n’Imana gusa ntawundi wayishobora.ntazahindura umutima ukomeye nk’ibuye ahindure ashyiremo uw’inyama gusa ahubwo azakora ibirenze”Nzabaha umutima wo kumenya yuko ari jye uwiteka ,…” (yerem:24:7) iterambere ntirihindura umutima w’ikibuye,amashuri ntiyabasha guhindura uyu mutima w’ibuye ,idini cyangwa kwitwa umukristo ntibyabasha gukuraho umutima w’ibuye usibye kwemerera Imana ikawuhindura.
Kuri wowe ukijijwe nasoza mvuga nti ”Rinda umutima wawe kuruta ibindi byose birindwa,kuko ariho iby’ubugingo bikomoka” (imigani:4:23)
Mweneso:MUGAYEMPORE Pacifique


text:
ven.
18
nov.
2011
Leo wa mbere
Leo yatorewe kuba Papa mu mwaka wa 440.Mu gihe cye kiliziya yahuye n’imidugararo myinshi. Leo aba intwari ntiyatezuka, arakomeza aba umugabo, arabirwanya azitira abanzi bateraga i Roma,avuguruza n’abahakanyi bayobyaga abakristu bahakana ukwigira umuntu kwa Jambo;agobotora Kiliziya mu byago no mu makuba.leo yigishije neza kandi yandika neza ,ahamya ukwigira umuntu kwa Jambo,ati:”Umukristu nyawe amenya icyubahiro afite ;ko ari ingingo y’umutwe n’iy’umubiri wa kristu”ibaruwa ye yohereje mu nama ya Kiliziya i Kalsedoniya ,yafashije rwose Abepiskopi bari bayiteraniyemo mu kubeshyuza inyigisho z’abahakanyi.Amahoro Leo yahoranaga ku mutima we yayakeshaga ahanini urukundo n’ukwemera yari afite.Yigishije ivanjili cyane kandi ayikundisha abakristu.Nuko akabafasha guhora bazirikana urukundo Imana yagiriye abantu.Leo yanditse ibitabo byinshi byiza kurusha abandi barimu ba Kiliziya,byerekeye ukwigira umuntu kwa Jambo.Yapfuye mu mwaka wa 461,ayoboye Kiliziya imyaka myakumyabiri.
Andereya Avelini(1521-1608)
Yavukiye hafi ya Napule mu butariyani.Ahabwa batisimu yitwa”Lansero.Mbere y’uko ahabwa ubupadiri yari umunyamategeko ya Kiliziya .Niyo mpamvu amaze kuba Padiri yagize uruhare rwo kuvugurura umuryango w’Ababikira wari wifitemo ibibazo.Nyuma yagiye mu muryango w’Abihaye Imana bitwa Abateyatini maze yitwa Andereya.Ubutumwa bwe bwagenze neza cyane cyane i lombaridi aho yahuye na Mutagatifu Karoli Boromewo maze amubera inshuti ndetse n’umujyanama .Yitabye Imana afite imyaka 87 i Napule ari gusoma Misa.yagizwe umuhire mu 1624.Ashyirwa mu rwego rw’Abatagatifu mu 1969.


text:
Yabitangarije mu nama yabaye tariki ya 14 Nzeli 2016, yahuje ubuyobozi bw’ako karere n’abaturage bagatuye.
Agira ati “Biteye isoni kubona abashyitsi bava mu mahanga bagera muri Musanze berekeza mu Kinigi baje gusura ingagi ariko bakagenda bahura n’abana barwaye amavunja”.
Uyu muyobozi w’Akarere ka Musanze yakomeje avuga ko hari imirenge imwe n’imwe y’akarere usanga abantu babyukira mu mirimo ariko bakibagirwa isuku ku mubiri no ku myambaro.
Ati “Ikibazo cy’isuku idahagije kiri mu byatumye Akarere ka Musanze kaza ku mwanya w’inyuma mu mihigo ariko bigomba guhagurukirwa buri muturage wese abigizemo uruhare”.
Indi mpamvu yatanzwe na Musabyimana, yatumye baza inyuma mu mu turere 30 tugize u Rwanda, ni imitangire mibi ya muri serivisi.
Gusa ariko uyu muyobozi yijeje abaturage ko bagiye gushakira umuti ibibazo byose byatumye akarere kaza ku mwanya wa nyuma mu mihigo y’uturere tw’Igihugu.
Bamwe mu baturage bo mu Karere ka Musanze batangajeko batatunguwe n’uwo mwanya akarere kabo kabonye mu mihigo.
Umwe muri bo yagize ati “Imitangire ya servisi duhabwa iyo tugeze ku biro by’imirenge imwe n’imwe ndetse no ku biro by’akarere ubwako usanga bakiri ba bayobozi basiragiza abaturage kandi nta mpamvu”


text:
Jye ndi muto ntabayeho ku ngoma ya cyami mu Rwanda, ariko nkurikije uburyo mbona iyi nkuru yafashwe n'agaciro yahawe, ndibaza ko umwami ashobora kuba yari umuntu mwiza. Ndanatekereza ko abaturage bashobora kuba bakunda bakanibona cyane mu butegetsi bwa cyami kurusha ibi byaje bya repubulika. Ariko ubwo guhitamo ari ukw'abaturage b'u Rwanda buriya igihe kizagera bahitemo icyo bashaka nta wundi ubahitiyemo cyangwa ubabwiye ibyo bakeneye. Mugire amahoro bana b'u Rwanda
rekareka ntibirirwe bata igihe ngo barasuzuma ahubwo no kuba yarazanywe nabyo ntacyo byari bimaze kuko 1-yari ikigwari 2-yasebyaga u rwanda avuga nta mashuri ahari nta mihanda nta terambere arinayo mpamvu abazaga mu rwanda kurusura basubiragayo bakamuseka nabo bari barambiwe ibinyoma bye 3-yirirwaga aharabika ubuyobozi bwiza dufite 4-intego ye yari ukugarura ubuhake bwa cyami ubwo se akeza ke karakahe ahubwo nyiyaranakwiye gushyingurwa mwirimbi ry'abami cyane ko nubwami butakibaho ahubwo niba hari irimbi ryibigwari nimwo yari kujyanywa uziko yarutwaga kure na ingabo zaguye kurugamba rwo kubohora igihugu uziko yarutwaga numuturage wo hasi ariko uri gufatanya n'abanyarwanda kubaka igihugu. Uziko yaruswe nuwo kera bitaga igicucu Ruganzu we yitabye imana ari ikigwari gusa none izi interahamwe ndetse n'abasize bakoze ibyaha nibo bari guta umutwe ngo nazikwe mucyubahiro ubwo izo nterahamwe nabo banyabyaha nabo bazasaba kuzikwa mu cubahiro !!!!! Ahubwo hazashyirweho irimbi ryibigwari kuburyo ikigwari cyose kizajya gishyingurwamo naho abari guta igihe ngo Ndahindurwa umurambo we ntiwakiranywe icyubahiro basaze . Iriya modoka bamupakiyemo ya Benz nibangahe bayigondera ahubwo nubwo abanyarwanda turi imfura iyaba ahandi mu bindi bihugu bitewe nubugwari nubugoryi yarafite baba baramupakiye mu ngorofani . None interahamwe ziri muri bombili bomboli ntitwongere no Kwita Ndahindurwa ko ari umwami kuko ntabwami bukiriho
rekareka ntibirirwe bata igihe ngo barasuzuma ahubwo no kuba yarazanywe nabyo ntacyo byari bimaze kuko 1-yari ikigwari 2-yasebyaga u rwanda avuga nta mashuri ahari nta mihanda nta terambere arinayo mpamvu abazaga mu rwanda kurusura basubiragayo bakamuseka nabo bari barambiwe ibinyoma bye 3-yirirwaga aharabika ubuyobozi bwiza dufite 4-intego ye yari ukugarura ubuhake bwa cyami ubwo se akeza ke karakahe ahubwo nyiyaranakwiye gushyingurwa mwirimbi ry'abami cyane ko nubwami butakibaho ahubwo niba hari irimbi ryibigwari nimwo yari kujyanywa uziko yarutwaga kure na ingabo zaguye kurugamba rwo kubohora igihugu uziko yarutwaga numuturage wo hasi ariko uri gufatanya n'abanyarwanda kubaka igihugu. Uziko yaruswe nuwo kera bitaga igicucu Ruganzu we yitabye imana ari ikigwari gusa none izi interahamwe ndetse n'abasize bakoze ibyaha nibo bari guta umutwe ngo nazikwe mucyubahiro ubwo izo nterahamwe nabo banyabyaha nabo bazasaba kuzikwa mu cubahiro !!!!! Ahubwo hazashyirweho irimbi ryibigwari kuburyo ikigwari cyose kizajya gishyingurwamo naho abari guta igihe ngo Ndahindurwa umurambo we ntiwakiranywe icyubahiro basaze . Iriya modoka bamupakiyemo ya Benz nibangahe bayigondera ahubwo nubwo abanyarwanda turi imfura iyaba ahandi mu bindi bihugu bitewe nubugwari nubugoryi yarafite baba baramupakiye mu ngorofani . None interahamwe ziri muri bombili bomboli ntitwongere no Kwita Ndahindurwa ko ari umwami kuko ntabwami bukiriho
rekareka ntibirirwe bata igihe ngo barasuzuma ahubwo no kuba yarazanywe nabyo ntacyo byari bimaze kuko 1-yari ikigwari 2-yasebyaga u rwanda avuga nta mashuri ahari nta mihanda nta terambere arinayo mpamvu abazaga mu rwanda kurusura basubiragayo bakamuseka nabo bari barambiwe ibinyoma bye 3-yirirwaga aharabika ubuyobozi bwiza dufite 4-intego ye yari ukugarura ubuhake bwa cyami ubwo se akeza ke karakahe ahubwo nyiyaranakwiye gushyingurwa mwirimbi ry'abami cyane ko nubwami butakibaho ahubwo niba hari irimbi ryibigwari nimwo yari kujyanywa uziko yarutwaga kure na ingabo zaguye kurugamba rwo kubohora igihugu uziko yarutwaga numuturage wo hasi ariko uri gufatanya n'abanyarwanda kubaka igihugu. Uziko yaruswe nuwo kera bitaga igicucu Ruganzu we yitabye imana ari ikigwari gusa none izi interahamwe ndetse n'abasize bakoze ibyaha nibo bari guta umutwe ngo nazikwe mucyubahiro ubwo izo nterahamwe nabo banyabyaha nabo bazasaba kuzikwa mu cubahiro !!!!! Ahubwo hazashyirweho irimbi ryibigwari kuburyo ikigwari cyose kizajya gishyingurwamo naho abari guta igihe ngo Ndahindurwa umurambo we ntiwakiranywe icyubahiro basaze . Iriya modoka bamupakiyemo ya Benz nibangahe bayigondera ahubwo nubwo abanyarwanda turi imfura iyaba ahandi mu bindi bihugu bitewe nubugwari nubugoryi yarafite baba baramupakiye mu ngorofani . None interahamwe ziri muri bombili bomboli ntitwongere no Kwita Ndahindurwa ko ari umwami kuko ntabwami bukiriho
Umugogo w'Umwami Musinga nawe uzakurwe ishyanga ugarurwe mu Rwanda.
hhhh cyakora isi ni danger uziko nasanze abarikuremerza ibintu Atari nabo mu muryango wa kigali ahubwo a benshi ari interahamwe naba size bakoze ibyaha murwanda ndumiwe
hhhh cyakora isi ni danger uziko nasanze abarikuremerza ibintu Atari nabo mu muryango wa kigali ahubwo a benshi ari interahamwe naba size bakoze ibyaha murwanda ndumiwe
hhhh cyakora isi ni danger uziko nasanze abarikuremerza ibintu Atari nabo mu muryango wa kigali ahubwo a benshi ari interahamwe naba size bakoze ibyaha murwanda ndumiwe
Urupfu rw'umwami kigeli abasebya u Rwanda baruhinduye iturufu bakoresha mu gukomeza gusebya ubuyobzi bw'u Rwanda. Gusa ukuri guhora guseruka imbere y'ikinyoma.
Ariko nukuri abantu ni abanyamitwe. Ngo bari bamujyanye muri Portugal!!! Muziko abazi imibare babona inyungu mu bintu byose. Ubu Benzige yari kamujyana muri Portugal, agakora uko ashoboye akimenyekanisha, ubundi agahita avuga ko ariwe usigaye ahagarariye umwami maze izo kashi akajya azihabwa.
Nyamara murebe niba abo bazungu batarabahaye UTARI WE. cyane ko byari huti huti kandi batabishaka.
Nyamara hari uwavuze ati: Bazafungura barebe NIBA ARIWE BAZANYE. Kuko urumva habeho kumusaba huti huti, Nukuvuga babaza na ntari we bakoze ibishusho! !bakamusigarana. Birabe ataribyo.
1961 abanyarwanda basezereye ingoma ya cyami. Sinumva impamvu hari abantu bagifite ingengabitekezo ya cyami .
iyo hari cash intambara iravuka mwese ko ntawa mugiriye inama yo gutaha mumukunze atabarutse ikiza nuko atabona ibyo murimo ubu ari murubanza numuremyi we ntaho mwe murikirigita mugaseka
Boniface yashakaga gukora amayeri menshi, ariko icyo njye nshaka kubazo nuko umwami yabonanye na Boniface barahunganye bahuye gute, kugeza aho umwana amubwira ibyo byose ko adashaka kuzatabarizwa mu Rwanda akamubwira nuzamusimbura , mutubwire relationship ukuntu batangiranye numwami.
Banyarwanda Banyarwandakazi mfura z'u Rwanda, twaretse amatiku !!! Niba umwami yaratanze nuko imana yari yabishatse kuko twese niho tuzajya .Ahubwo twari dukwiye gukomeza ubumwe bwacu tukiyubakira igihugu cyacu kiza .nidukomeza guterana amagambo bishobora kubyara ikibazo . Tuve mubyahise .uwiteka abane namwe.
Banyarwanda Banyarwandakazi mfura z'u Rwanda, twaretse amatiku !!! Niba umwami yaratanze nuko imana yari yabishatse kuko twese niho tuzajya .Ahubwo twari dukwiye gukomeza ubumwe bwacu tukiyubakira igihugu cyacu kiza .nidukomeza guterana amagambo bishobora kubyara ikibazo . Tuve mubyahise .uwiteka abane namwe.
ndumva baragize amahirwe.
numva niba umwami we ubwe atarashatse gutabarizwa ino, twe nkabanyarwanda twakamuhaye icyubahiro tukemera ubusabe bwe keretse niba hari ikibazo nkimivumo cyangwa ibyorezo byatera urwanda numva ngo ibyubwami ntibikinishwa
Akabazo k'amatsiko: umwami Mutara III Rudahigwa se ntashyinguwe mu irimbi ry'intwaro?


text:
sam.
28
janv.
2012
1. Isomo rya mbere riragaruka kuri Musa, umuhanuzi watowe n’Imana ikamushyira mu kanwa amategeko yayo kugira ngo ayageze k’umuryango wayo Israheli wari wagize ubwoba k’umusozi wa Horebu maze abari bawugize bagahitamo kubwira Musa bati “ntidushaka gukomeza kumva ijwi ry’Uhoraho Imana yacu, ntidushaka gukomeza kubona uwo muriro mwinshi kugira ngo tudapfa!” hatubere twe turagiye.
2. Musa rero azaba intumwa y’Imana, amagambo ye azaba amagambo y’Imana kuko ariyo ubwayo yibwiriye umuryango wayo iti: “nzashyira amagambo yanjye mu kanwa k’umuhanuzi nzihitiramo, ajye ababwira ibyo mubwirije byose. Kandi umuntu utazumva amagambo yanjye, ayo uwo muhanuzi nyine azavuga mu izina ryanjye, nzabimuryoza ubwanjye.” Umuryango w’Imana urasabwa rero kumva icyo Imana iwubwira, urasabwa guhora wibuka ko watowe kugira ngo ube urugero rw’ubwiza n’ubutungane. Uwo muryango w’Imana ubu nitwe, nitwe Uhoraho atumaho abahanuzi agira ngo bakangure umutimanama wacu kugira ngo uhugukire Ijambo ry’Imana n’ineza yayo kandi uce ukubiri n’ibikorwa bitabereye muntu, intore Imana yakungahaje ubwiza n’urukundo byayo.
3. Imana ntidusaba ibihambaye, icyo idusaba ni ugushyira mu gaciro tukamenya kuyiha igihe ngo ibone iko irushaho kuturema no kutunogereza. Gutega amatwi Imana, kumva Ijambo ryayo ni ukumenya gutuza, ni ukumenya guha igihe igihe, ni ukumenya gushungura, ni ukwiga kuba umuntu buhoro buhoro. Gutega amatwi Imana no gukora icyo idushakaho ni uguhora twibuka ko turi intumwa zayo bityo ubuzima bwacu bugahora buvugira Imana kandi tugahora twibuka ko yagize iti: “uwo muhanuzi (ubu nitwe abahabuzi) nahangara kuvuga mu izina ryanjye ijambo ntamubwirije kuvuga, cyangwa akavuga mu izina ry’imana zindi, icyo gihe uwo muhanuzi azapfa.” Nitwirinde urupfu rero tuvugira Imana uko ibyifuza.
4. Iryo Jambo rero Imana yashyize muri Musa kugira ngo ribwirwe umuryango wayo, ryujurijwe muri Yezu Kristu waje ari jambo w’Imana. Niyo mpamvu Mariko atubwira ko abumvaga Yezu “Batangariraga inyigisho ze, kuko yabigishaga nk’umuntu ufite ububasha utameze nk’abigishamategeko babo.”
5. Yezu kandi ni nyirububasha, ashobora byose akaba n’intungane y’Imana, ndetse n’amashitani akaba amuzi: “Uradushakaho iki, Yezu w’i Nazareti? Waje kuturimbura! Nzi uwo uri we : uri Intungane y’Imana.” Mariko arifuza ariko ko twamenya ko kumenya Yezu atari ukumumenya izina gusa no kumva bamuvuga. Kumenya Yezu si ukubatizwa, n’ibindi dushobora kwitwaza tukavuga ko twamushyikiriye. Kumenya Yezu ni ukwiyemeza kugendana na We, haba mu mvura haba kuzuba, haba mu byishimo haba mu gahinda. Ni ukumwiga ingiro n’ingendo. Ibi bikaba bisaba urugendo rurerure ndetse n’urukundo rukomeye. Kumenya Yezu si ukumutwara k’umunwa ahubwo ni ukumushyitsa mu mutima kugeza ubwo azaba ari We wivuga abigirishije ubuzima bwacu bwa buri munsi. Kwemera Kristu si ukumwemera kubera ibitangaza ahubwo ni ukumwemera kubera kunyurwa na We.
6. Dusabe Yezu rero gutega amatwi Ijambo rye kugira ngo twumve icyo ashaka. Nk’umuhanuzi Ezekiyeli, natwe dukeneye kurya Ijambo ry’Imana, rikatubamo by’ukuri.
P. Jean Damascène Mugiraneza


text:
Yavutse ku wa 10 Kamena 1952. Afite impamyabumenyi ihanitse mu mategeko (A0) yakuye mu cyahoze ari Kaminuza Nkuru ya Zaïre mu mwaka wa 1979. Yize no muri "Cambridge International College" aho yakuye impamyabushobozi mu bijyanye n’imikorere y’amabanki.
Yakoze imirimo inyuranye irimo kuba umwarimu w’amategeko na politiki y’ubukungu mu mashuri yisumbuye, umujyanama mu by’amategeko n’umuyobozi mu cyahoze ari Banki y’Ubucuruzi y’u Rwanda (BCR), umuyobozi w’abakozi, impuguke n’umuyobozi mu cyahoze ari Banki y’Ubucuruzi, Iterambere n’Inganda (BCDI), umukozi wa COGEBANQUE, avoka mu Rugaga rw’Abavoka mu Rwanda, umucamanza mu Rukiko Rukuru na Visi Perezida w’Urukiko Rukuru rw’Ubucuruzi. Ubu ni umucamanza w’Urukiko rw’Ikirenga kuva ku wa 11 Nzeli 2013.


text:
mer.
26
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 12, 31 ; 13, 1-13)
Bavandimwe, 12,31nimuharanire ingabire zisumbuye, kandi ngiye kubereka izitambutse zose. 13,1N’aho navuga indimi z’abantu n’iz’abamalayika, ariko singire urukundo, naba ndi nk’icyuma kibomborana cyangwa inzogera irangira. 2N’aho nagira ingabire y’ubuhanuzi, ngahishurirwa amayobera yose n’ubumenyi bwose ; n’aho nagira ukwemera guhambaye kumwe gushyigura imisozi, ariko ndafite urukundo, nta cyo mba ndi cyo. 3N’aho nagabiza abakene ibyo ntunze byose, n’aho nahara umubiri wanjye ngo utwikwe, ariko nta rukundo mfite, nta cyo byaba bimariye. 4Urukundo rurihangana, rwitangira abandi, ntirugira ishyari ; urukundo ntirwirarira, ntirwikuririza ; 5nta cyo rukora kidahwitse, ntirurondera akari akarwo, ntirurakara, ntirugira inzika ; 6ntirwishimira akarengane, ahubwo ruhimbazwa n’ukuri. 7Urukundo rubabarira byose, rwemera byose, rwizera byose, rukihanganira byose.
8Urukundo ntiruteze gushira. Ubuhanuzi se ? Buzashira. Indimi zo se ? Zizaceceka. Ubumenyi se ? Buzayoka. 9Koko ubumenyi bwacu buracagase, kimwe n’uko ubuhanuzi bwacu bucagase. 10Igihe rero ibyuzuye bizahinguka, iby’igicagate bizazimira ! 11Mu gihe nari umwana navugaga ay’abana, ngatekereza nk’abana, nkazirikana nk’abana ; aho mbereye umugabo nikuyemo ibya rwana byose. 12Ubu ngubu turasa n’abarebera mu ndorerwamo ku buryo budafututse, ariko hari igihe tuzarebana imbonankubone. Ubu ngubu ibyo nzi biracagase, ariko icyo gihe nzamenya nk’uko nzwi. 13Kugeza ubu, ukwemera, ukwizera n’urukundo uko ari bitatu birabangikanye ; ariko icy’ingenzi muri byo ni urukundo.
ZABURI (Zab 33 (32), 2-3, 4-5,12.22)
Inyik/ Hahirwa ihanga Uhoraho abereye Imana.
Nimusingize Uhoraho mucuranga icyembe,
munamucurangire inanga y’imirya cumi.
Nimumuririmbire indirimbo nshya,
mumucurangire binoze muranguruye amajwi !
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye !
Uhoraho, ineza yawe iraduhoreho,
nk’uko amizero yacu agushingiyeho.
IBANGONDIRIMBO RIBANZIRIZA IVANJILI (Yh 6, 63.68)
Alleluya Alleluya.
Amagambo yawe Nyagasani yacu,
aturuka kuri Roho kandi agatanga ubugingo.
Ni wowe ufite amagambo y’ubugingo bw’iteka.
Alleluya.
IVANJILI
+ Luka (Lk 7, 31-35)
Muri icyo gihe, Yezu abwira rubanda ati 31« Mbese abantu b’iki gihe nabagereranya na nde ? Bameze nka nde ? Bameze nk’abana bicaye ku kibuga, 32bamwe babwira abandi bati ‘Twavugije umwirongi maze ntimwabyina ! Duteye indirimbo z’amaganya ntimwarira !’ 33Koko rero Yohani Batisita yaje atarya umugati, kandi atanywa divayi, muravuga muti ‘Yahanzweho !’ 34Naho Umwana w’umuntu aza arya kandi anywa, muravuga muti ‘Ni igisambo, ni umusinzi, ni incuti y’abasoresha n’abanyabyaha !’ 35Nyamara ubuhanga bugaragazwa n’ibikorwa byabwo. »


text:
Icya mbere ni ukumenya ko ufite iki kibazo kandi ukaba ufite ubushake bwo kubicikaho. Indi nama isumba izindi ni ukwirinda imwe mu mpamvu ishobora kuba itera iki kibazo mu zo twavuze mugice cyambere . Umugore wawe nawe birasaba ko mubiganiraho mugafatanyiriza hamwe kurwanya uwo mwanzi utuma igikorwa cy’akabariro kitagenda neza uko bikwiriye.
Gusa hari n’ubundi buryo bwizewe kandi butagoye bwakwifashishwa impande zombie zika zigomba kubigiramo uruhare igihe mwinjiye mugikorwa nyirizina.
- Kwitegura igikorwa
Mbere yo gukora imibonano mpuzabitsina mugomba kubanza kubitekerezaho kandi mukabyemeranywaho mwembi kugira ngo bibashe kugenda neza, kubikora umwe abishaka undi atabishaka birutwa no kubireka kuko ibi bishobora gutuma umugabo arangiriza ikitari igihe bitewe n’iyompamvu.
- Gutegurana
Iyi iri mungingo nyamukuru ituma igikorwa kiyoborwa neza nk’uko mwembi mubishaka, mugabo mbere yo gukora imibonano banza utegure umugore wawe kuko uko agenda ateguka niko agenda aryoherwa ibi akaba aribyo byerekeza no kukurangiza kandi kigatuma nawe mugabo igihe cyo kurangiza kwawe byiyongera.
- Hagarika akanya gato ukomeze
Ubu ni uburyo bumwe bwavumbuwe n’umuhanga muri iki gikorwa witwa Kaplan. Niba ugeze igihe cyo kwinshiza igitsina cyawe mucy’umugore si itegeko ko ukigumishayo, ugomba gucungana n’uko wumva ugiye kurangiza hanyuma ukaba ugikuyemo ukaba ukora ibindi, nko kumusoma kumabere, gukoresha intoki se (gusa uzitonde hari abatabikunda), irinde kandi kukora huti huti kugira ngo utazashiduka byaguciktse mbese wumve ko uyoboye igikorwa.
Gusa sinangombwa gukuramo igitsina ahubwo mugihe wumva ugiye kurangiza mugihe wabyumvikanye n’wo murimo gukora imibonano mushobora guhagarika mwembi ntimunyeganyege wakumva usubiye kumuronko ugakomeza igikorwa
- Kwishyiramo ko ugomba kurangiriza igihe kandi ukumva ko ibyishimo ari ibya mwembi.
Umugabo ubundi iteka ni urangwa no kwihagararaho, igihe cyose ugiye gutera akabariro ugomba kwishyiramo ko utarangiza vuba, ibi bizafasha ubwonko kumenya ikigamijwe maze nabwo butange commande kumubiri ubundi bigende neza, muri ikigihe kandi uzaba utekereza ko ugomba gutegereza ko umugore agera kubyishimo bye byanyuma kugira ngo iki gikorwa mwembi kibabere icy’umunezero.
Izi nama zose nizikunanira uzegere abaganga nibo bari hejuru y’imana wenda byashoboka ko waba ufite n’ikindi kibazo bakaba banaguha imiti.
Posted by @Ezechielrwandapaparazzi.rw
28,790 total views, 20 views today


text:
Ku bw’ibikorwa by’indashyikirwa yagejeje ku batuye mu Kagari Kabaya, bamwe mu baturage ntibaramenya ko yatorewe kuba umuyobozi w’Akarere wungirije ushinzwe ubukungu, n’ubu bavuga ko ari we gitifu wabo.
Ibi babitangarije mu Kiganiro urubuga rw’abaturage n’abayobozi, gitegurwa n’Umuryango w’Abanyamakuru baharanira amahoro ‘Paxpress’ cyabereye mu Murenge wa Kabaya mu Ukwakira 2016.
Mu ruhame rw’abaturage, abayobozi n’abanyamakuru, umukecuru w’imyaka nka 70 abajijwe umuyobozi w’Akagari atuyemo yagize ati “Uwo nzi ni Kanyange ni we wajyaga aza kutureba.”
Mujyambere Elifaz, umugabo uri mu kigero cy’imyaka 60, we yabanje kujijinganya ati “Umuyobozi wacu ni Kanyange, sindi kumubona ariko abo ntabwo mbazi neza”.
Abaturage bavuga ko Kanyange yabayoboye neza mu gihe cy’imyaka isaga itanu, akagari ka Kabaya kagahora imbere mu kwesa imihigo, akaba yaratangiye kukayobora mu mwaka wa 2009 kugeza 2016.
Ibigwi bya Kanyange binashimangirwa n’abandi bayobozi, barimo n’Umunyamabanga Nshingwabikorwa w’Umurenge wa Kabaya, Tuyizere Anastase, uvuga ko uyu muyobozi yageze mu buyobozi bw’inzego z’ibanze mu 2001.
Yagize ati “Kanyange yabanje kuba umuhuzabikorwa wa Segiteri Kabaya. Amenyereye inzego z’ibanze, yari asanzwe ari na we userukira Itorero ry’Abanyamabanga Nshingwabikorwa b’Utugari mu gihugu hose. Ikindi kandi yagiye afasha abaturage guhindura imyumvire.”
“Akagari ka Kabaya yayoboraga ni ko gahora imbere mu bwitabire bw’imitangire ya mituweli.Uyu mwaka wa 2016-2017 kamaze kugera ku 100%, ndetse ngo n’utaha wa 2017-2018 bamaze kugera kuri 20%.”
Ibi ngo yabigezeho hifashishijwe amatsinda mato mato yashyizeho, agafasha abaturage gutanga umusanzu w’ubwisungane mu kwivuza hakiri kare.
Aya matsinda akora inama zihoraho zo kwibukiranya aho igikorwa biyemeje kigeze, bagakebura abagitinza kandi bakamenya ibibazo birimo bagafatanya kubikemura.
Kanyange kandi yashyizeho inama y’abahetsi. Iri ni Itsinda ry’ingo zituranye, rigamije gutabarana rikora ibikorwa byo gusura no guheka abarwayi, gushyingura abitabye imana, no gukangurana mu bijyanye no kubungabunga ubuzima.Si ibyo gusa ngo n’umudugudu wa Kimisagara wo muri aka kagari watwaye igikombe cy’umugoroba w’Ababyeyi mu karere ka Ngororero.
Visi Meya Kanyange, avuga ko kugira ngo abaturage bibonemo umuyobozi, bimusaba kubaba hafi.
Ati “Inzira nakoresheje ni ukubagira inshuti, bahindura imyumvire, bumva ko gahunda za Leta ari izabo. Twaricaraga tukajya inama, bumva ko bagomba kugira uruhare mu bibateza imbere.”
Yongeyeho ko iyi ari na yo nzira yo kwigira, kandi byatanze umusaruro. Urugero atanga ni urwa rwiyemezamirimo Habiyaremye Janvier wubatse gare ku Kabaya, agendeye ku nama ahawe n’ubuyobozi, "ubu akaba atanga akazi ku bantu benshi, kandi na we biramutunze.’’
Akomeza avuga ko abaturage ari abafatanyabikorwa bakomeye, aho « umuyobozi abaha umupira we akaba nk’umutoza”.
Ku bwe umuyobozi agomba gukemura ibibazo by’abaturage ku gihe, akirinda amarangamutima n’ikimenyane.
Kanyange Christine w’imyaka 41 y’amavuko yatorewe kuba umuyobozi w’Akarere ka Ngororero ushinzwe iterambere ry ‘ubukungu tariki ya 26 Gashyantare 2016.


text:
Path
- Weekend
- Culture & Art
Amakuru
-
Rev. Billy Graham yibukije abakristo ibyo bakwiye kwitaho mu gihe bagitegereje kujya mu ijuru
Umukambwe w’umuvugabutumwa mpuzamahanga Rev. Billy Graham ukomoka mu gihugu cya Leta zunze ubumwe za Amerika, yakebuye abakristo ku nshingano yabo bakiri mu...
-
Kutirinda ku bakobwa ngo byaba bifitanye isano n’isenyuka ry’ingo muri iki gihe?
Nk’uko inyigo yakozwe n’ikigo “Institute for Family studies”, yasohotse mu minsi ishize ibivuga, Abakobwa bashatse bakiri amasugi nibo bafite amahirwe menshi...
-
Ihene 10, kwambika abantu 52 no kwishyura Mitiweli 120 nibyo byatanzwe n’abakunzi b’Agakiza.org mu kwezi bise ukw’impuhwe
Mu mpera z’icyumweru gishize nibwo ihuriro ry’abakunzi b’urubuga rwa gikristo www.agakiza.org bahurira mu kitwa Agakiza Family basoje icyo bise ‘’Ukwezi...
-
Kicukiro: ADEPR Paroisse ya Gatare yibutse abakristo bayo bazize Jenoside iremera n’incike
Ni ku ncuro ya 22 u Rwanda rwibuka Jenoside yakorewe Abatutsi mu mwaka w’1994. Insanganyamatsiko y’uyu mwaka igira iti “Twibuke Jenoside yakorewe Abatutsi...
-
ESIPANYE: Abarenga 5,000 bahuriye hamwe basengera igihugu cyabo
Abantu barenga ibihumbi bitanu (5, 000) bihurije hamwe ku munsi bahariye gusengera igihugu cyabo cya Esipanye bavuga ubutumwa bwiza bwa Kristo iki gikorwa...
-
Impunzi z’abayisilamu ziri ku mugabane w’uburayi zayobotse Kristo
Nyuma yo gusobanukirwa urukundo rwa Kristo,ndetse bakumva ukuri k’ubutumwa bwiza bwa Yesu Kristo,bemeye kwakira Yesu Kristo nk’Umwami n’Umukiza wabo.Mu...
-
Urugo rutubakiye kuri Kristo ntirushobora gukomera Dr Antoine Rutayisire
Agakiza Family: Nkunda kuba mu rugo rumeze gute? Mbyanga bimeze gute? Mu giterane cy’abubatse ingo cyabaye kuri uyu wa Gatandatu tariki ya 21 Gicurasi 2016...
-
Ukwezi kw’impuhwe nicyo gihe cyawe cyo guhabwa umugisha!
Yesu yaravuze ngo: Nari nshonje muramfungurira, nari mfite inyota mumpa icyo nywa, nari umushyitsi murancumbikira, nari nambaye ubusa muranyambika, nari...
-
Sobanukirwa n’ibijyanye no Kubatizwa mu Mwuka umenye n’uko bigenda..
Ariko kubatizwa mu mwuka byo ni iki ? Kubatizwa mu mwuka ni ukureka uwo mwuka agakorera imirimo muri wowe. Mu gihe ubatizwa n’abapasiteri abantu...